text:
Minisitiri w’Abakozi, Adah Muwanga, yabwiye BBC dukesha iyi nkuru ko ayo mabwiriza yashyizweho bitewe n’uko byagaragaye ko hari abakozi b’abagore bambara mu buryo butubahirije indangagaciro z’Abanya-Uganda.
Yagize ati “Twumvise hari abijujutira ko cyane cyane abakozi b’abagore bambara mu buryo butaboneye, amajipo magufi , n’ibindi byerekana bimwe mu bice by’imibiri yabo. Ibyo ntibyemewe muri sosiyete yacu.”
Bimwe mu bikubiye muri iryo tangazo, abagore ntibemerewe gutunga inzara ziteye amabara kandi zifite uburebure burenze santimetero eshatu, kwambara imyenda igera hejuru y’amavi, kugira umusatsi urimo amabara ndetse basabwa kugerageza ibishoboka byose ku buryo isura yabo iba ari umwimerere.
Ntibemerewe kandi kwambara amasengeri, amashati abonerana mu gihe bari mu kazi. Abashaka kwambara amapantaro barabyemerewe ariko bakambara atabafashe cyane.
Ku bakozi b’abagabo, basabwe kwambara amashati y’amaboko maremere, Karuvati, ikote ndetse n’amapantalo atabafasheho no guhora bogoshe cyangwa bafite umusatsi muke. Inkweto zidafunze ntibazemerewe uretse ufite uruhusa rwa Muganga.
Iri tangazo kandi ngo rishyizweho nyuma y’aho abagore bagaragaje ko rimwe na rimwe bakorerwa ihohoterwa (kubakorakora) iyo bambaye imyenda migufi mu ruhame.
Iri tangazo rireba abakozi ba Leta bose basanzwe bambara imyenda isanzwe (itari impuzankano y’akazi), kandi umukozi utazubahiriza aya mabwiriza ngo azafatwa nk’uwagaragaje imyitwarire idahwitse mu kazi.


c: text/html

text:
Igitaramo “Gospel Flava” ku nshuro ya 2, cyabereye muri petit stade I Remera, kuri iki cyumweru dusoje, gisigiye isomo abagize itsinda “Moriah Entertainment Group” yari yagiteguye, ku buryo byabateye no gufata ingamba zirimo nko kugabanya umubare w’abazaririmba mu cy’ubutaha.
Mu kiganiro na Eric Mashukano, umuyobozi mukuru muri iri tsinda, yavuze ko muri rusange concert yagenze neza. Gusa ngo mu buryo bumwe na bumwe hari ibitagenze neza nk’uko babyifuzaga. Kimwe muri ibyo, ngo ni uko batangiye batinzeho gato isaha imwe ku gihe cyari giteganyijwe ndetse na bamwe mu bahanzi bakiririmbyemo bakaba barabatengushye bagakoresha nabi igihe babaga bahawe (barenzagaho iminota) cyo kuririmbira abari bakitabiriye. Gusa akaba agira ati: “biduhaye isomo ryo kumenya ukuntu ubutaha tuzabigenza”.
Mu bisa n’amarenga mu mvugo ye, Eric agaragaza ko iki gitaramo kuba hari aho kitagenze neza, nabo babifitemo uruhare. Mu mitegurirwe yacyo hari amakosa amwe n’amwe basanze bakoze bemeza ko ngo azakosorwa. Umuti wo kuyakosora we akaba awurebera mu ndorerwamo yo kuzagabanya umubare w’abahanzi bazakoresha ubutaha dore ko n’ubwinshi bw’abagombaga kuririmba muri iki buri mu byatumye igihe kibabana gito.
Ubutaha, ngo bakazajya babanza kugenzura imyitozo y’abo bazajya baba bashyize ku rutonde rw’abagomba kuririmba kugira ngo bamenye neza igihe bazakoresha n’ubwiza (qualite) bw’ibyo bazaririmba icyo gihe. Abahanzi bagizweho ingaruka ry’ikoreshwa nabi ry’igihe, bataririmbye, ni Uwimana Aimé ndetse na Guy badi banga.
N’ubwo hari ibitagenze nenza ariko ku ruhande rumwe, ku rundi hari ibyo gushimirwa nk’uko byagiye bigarukwaho na bamwe mu bari bitabiriye iki gitaramo batandukanye. Alain Numa, umuyobozi ushinzwe marketing muri MTN, we arabashimira abari bagiteguye. Ndetse akaba yizera ko ngo n’ubwo ibitaramo nk’ibi bikorwa mu buryo busa nko guhatiriza kubera ko nta baterankunga barabyitabira cyane, yizera ko hari igihe bizava mu nsi y’umurongo utukura mu gihe kizaza hazaboneka abaterankunga bafite ubushobozi bwigiye hejuru bashobora kuzajya noneho batera inkunga bene ibi bitaramo mu gihe babonye ko birimo icyo we yise “seriousness”.
N’abanyamahanga bari bitabiriye iki gitaramo
Gospel Flava 3rd edition itaha biteganyijwe ko ngo hazagaragaramo n’umuhanzi utaratangazwa izina uzaturuka mu bihugu bihana imbibe n’urwanda.
Iki gitaramo cyayobowe na Pastor BDP. Abahanzi baririmbyemo bo bakaba ari Aline Gahongayire, Kanuma Damascène, Patient Bizimana, Luc Buntu, Bahati Alphonse, Ndabarasa John ndetse n’amatsinda nka: The Sisters, Annointed Vessels, The Blessings, Shekinah Drama Team, Shinning Stars, The Challenge na The Worshippers. Uretse hari abahanzi ku giti cyabo n’ amatsinda, hari n’ amakorari nka: Injili Bora Choir na Moriya Choir.
Kamwe mu dushya twahagaragaye ni uburyo bushya butari bumenyerewe mu bindi bitaramo dusanzwe tubona bwo gutaka Imana mu mvugo (Spoken Words).

robotstxt: allowed

filter: keep


text:
Mukeshimana Mussa ni umukinnyi w’ikinamico wamenyekanye cyane nka Mwalimu Mugisha cyagwa se papa Samweli, umuntu ujijijutse mu mudugudu wa Nyarurembo ariko kandi akaba n’umurokore ukomeye cyane wizera ko Yesu Kristo ashobora byose.
Nyamara nubwo i Nyarurembo ari uko ameze, Mussa ni umuyoboke w’idini ya Islam. Ese kuba mu buzima busanzwe ari umuyisilamu mu ikinamico Urunana akaba umurokore ku rwego rwo hejuru, abyakira ate? Ntibibangamira imyizerere ye se cyangwa imikinire ye?
Mussa rero yaganiriye n’ikinyamakuru izubarirashe.rw maze adusubiza ibi bibazo.
Twatangiye tumubaza uko ahuza gukina yemera Yesu nk’umwana w’Imana kandi ushobora byose maze adusubiza muri aya magambo “Guhuza ubuzima bwa Mugisha n’ubuzima bwa Mussa ni ibintu bingora cyane, gusa ndabisobanura. Abantu rwose bajye babyumva njye ndi Mussa, mba Mugisha kuko ndi mu Urunana, iyo mpasohotse mba ndi Mussa. Kugeza uyu munsi abantu ntibaramenya gutandukanya Mussa na Mugisha, bumva ko igihe cyose mpora ndi Mugisha noneho nasohoka ngeze hanze abantu cyane cyane abayisilamu bakantera utwatsi bambwira ko nataye idini, bakambaza impamvu nkina ndi umurokore kandi ndi umuyisilamu. Ubwo ngafata umwanya ngasobanura ko mu Urunana icyo mpakora ari ugutanga ubutumwa bwigisha abantu. Nkabasobanurira ko i Nyarurembo mba ndi Mugisha ariko ko mu buzima bwanjye busanzwe ndi Mugisha. Urebye icyo kintu cyambereye ikibazo gikomeye ndetse no kugeza ubu hari abakibibona gutyo.
Ariko nubwo agenda ahura n’iki kibazo Mussa yadusobanuriye ko ntaho byigeze bibangamira imyemerere ye cyangwa se ngo bibe byabangamira imikinire ye nubwo bigoye, ahubwo agahamya ko byarushije gutuma yegera Imana.
Mussa yagize ati “Ku giti cyanjye ntibyambangamiye ariko hari igihe mba ndi hanze aho nagera nko mu bandi bayisilamu nabbasuhuza bakanga kunyikiriza ngo nataye idini nabaye umurokore. Ariko ntabwo byigeze binsha intege zo gukomeza gutanga ubutumwa Urunana rutanga nkanagenda mbasobanurira bose ko ari amasomo mba ngerageza gutanga hakaba ababyumva ariko kandi hakaba n’abatava ku izima bakumva ko bidashoboka.
Byaramvunnye cyane ngera n’igihe ndushaho kwegera Imana cyane nkajya nsenga cyane ngasaba Imana imfashe n’abo batabyumva babibone rwose ko ndi umuyisilamu kandi nakomeze umurimo wanjye wo kwigisha abantu mbinyujije mu ikinamico.”
N’ubwo ku giti cye ntacyo bimutwaye ndetse akaba yarabashije kwirengagiza benshi mu bo bahuje imyemerere batishimira ko yakina ari umurokore, we agahitamo kwiyambaza Imana asenga ariko wakwibaza uko kuba hari abantu bakurikiza ibyo Mugisha akora nk’umurokore nyamara babikomora kuri Mussa w’umuyisilamu byo abifata. Ibi rero abisubiza avuga ko nubwo ari umuyisilamu kumva ko umuntu yamwigiraho akaba nka Mugisha bimushimisha cyane kuko yumva ari ngombwa ko umuntu ahora yiringiye Imana
Aragira ati “Ibyo bintu biranshimisha cyane pe! Iki kibazo umbabarire ndakigusubiza nka Mugisha atari Mussa. Biranshimisha cyane rwose kuko njye ndigisha, hariya mba nigiha abantu ngo bagendere mu nzira nziza. Mugisha uri hariya yahuye n’ibizazane n’ingorane zikomeye mu buzima bwe ku buryo ubuzima bwe mba mbona ari isomo ku bantu bose atari n’abarokore gusa. Kuko twese iyo tuvuye mu rugo tuba twumva ko bigenda neza ariko ntawe umenya aho ibigeragezo biva. Ndashimira rero abantu bose baba barahisemo kuba nka Mugisha bakemera kubaho mu Mana, bakayitura ibibazo byabo byose kurusha uko babitura abantu ndetse bakumva ko n’ibibabaho byose biba biri mu migambi y’Imana.”
Mukeshimana Mussa, uretse kuba ari umukinnyi w’ikinamico Urunana kuva igihe rwatangiriye mu mwaka wa 1999, ni umukinnyi mu itorero Indautsa rya RBA ndetse akaba akina n’andi makinamico atandukanye.


text:
Abaturage barokotse genocide bo mukarere ka Gatsibo umurenge wa Gitoki akagari ka Cyarusheshe, barasaba inzego za Leta ko zabatabara bikiri mumaguru masgya kuko amazu yabo agiye kubagwira. ibi babitangaje ubwo Radio Izuba yageraga aho batuye bagaragazako bafite impungenge z’uko amazu yabo ashobora kubagwira kubera gusaza kandi badafite ubushobozi bwo kuyasana. bamwe mubaganiriye na Radio Izuba byagaragaragako amazu yabo afite ikibazo kurusha ayandi, bavuga ko batazi niba iyi mvura izabasiga amahoro idatembanye amazu yabo basaba inzego za Leta cyane izumurenge ko barushaho kwita kubibazo byabo kuko bo bagaragazagako babigejeje kumurenge ariko ntibabone igisubizo. Umwe mubakozi b’AVEGA ushinzwe ubufasha mumategeko Bwana J.Claude KAYISIRE yavuzeko kuruhande rw’AVEGA bo badafite ubushobozi bwo kububakira amazu ariko bagiye kubafasha kurushaho bakabakorera ubuvugizi ibibazo bafite bigakemuka vuba cyane ko biri no munshingano z’Avega. yasabye inzego z’umurenge ko zakita cyane kubibazo byabarokotse genocide ,binyujijwe mu nkunga z’ingoboka n’ubufasha busanzwe bugenerwa abatishoboye muri rusange.
Muri uyu muregekandi hagaragajwe ikibazo cy’umwe mubarokotse genocide ufite ikibazo cyo gutotezwa, agatererwa amabuye kunzu ndetse akanandikirwa amagambo atera ubwoba y’uko bazamwica bakamusangisha benewabo kugisozi n’ikiziguro. kuri ubu uwo mukobwa Beatrice NYIRABAHARAZA ntakiba iwe yarahunze.
Radio Izuba yavuganye n’inzego z’umurenge kugirango yumve icyo bo batekereza kuri ibi bibazo by’aba baturage., tuvugana n’umunyamabanga wungirije ushinzwe imibereho myiza y’abaturage muri uyu murenge Bwana BESIGO Emmanuel avuga ko ibi bibazo babizi kandi biteguye kubikemura bihutira kubashyiriraho fondation kuko byagaragayeko ntayo zifite, abakeneye kubakirwa bundi bushya nabo bakubakirwa. uyu muyobozi yagaragaje ko ikibazo kinini ari uko aya mazu ari munsi y’umusozi, ariyo mpamvu bazihutira gushyiraho igitebe na fondation kuri ayo mazu. kukibazo cy’umutekano muke wahagaragaye yasabye uyu mukobwa ko yagaruka murugo kuko ngo umutekano we wizewe kandi atazongera gutotezwa.
Tubabwireko aya mazu yubatswe ku nkunga y’umushinga RDO mu 1997.
Pegy MUKANEZA
Amazu y’abarokotse genocide bo mukarere ka gatsibo umurenge wa gitoki, abayatuyemo baratabaza kuko ngo agiye kubagwa hejuru.
Abaturage barokotse genocide bo mukarere ka Gatsibo umurenge wa Gitoki akagari ka Cyarusheshe, barasaba inzego za Leta ko zabatabara bikiri mumaguru masgya kuko amazu yabo agiye kubagwira. ibi babitangaje ubwo Radio Izuba yageraga aho batuye bagaragazako bafite impungenge z’uko amazu yabo ashobora kubagwira kubera gusaza kandi badafite ubushobozi bwo kuyasana. bamwe mubaganiriye na Radio Izuba byagaragaragako amazu yabo afite ikibazo kurusha ayandi, bavuga ko batazi niba iyi mvura izabasiga amahoro idatembanye amazu yabo basaba inzego za Leta cyane izumurenge ko barushaho kwita kubibazo byabo kuko bo bagaragazagako babigejeje kumurenge ariko ntibabone igisubizo. Umwe mubakozi b’AVEGA ushinzwe ubufasha mumategeko Bwana J.Claude KAYISIRE yavuzeko kuruhande rw’AVEGA bo badafite ubushobozi bwo kububakira amazu ariko bagiye kubafasha kurushaho bakabakorera ubuvugizi ibibazo bafite bigakemuka vuba cyane ko biri no munshingano z’Avega. yasabye inzego z’umurenge ko zakita cyane kubibazo byabarokotse genocide ,binyujijwe mu nkunga z’ingoboka n’ubufasha busanzwe bugenerwa abatishoboye muri rusange.


text:
ISOMO RYA MBERE
Igitabo cy’Ibyakozwe n’Intumwa (Intu 18, 1-8)
Nyuma y’ijambo rye rwagati mu rukiko, 1Pawulo ava Atene , ajya i Korinti. 2Ahasanga Umuyahudi witwa Akwila ukomoka i Ponto, wari uherutse kuva mu Buta1iyani n’umugore we Purisila, kuko umwami w’i Roma Kalawudiyo, yari yategetse Abayahudi bose kuhava. Pawulo amenyana na bo, 3kandi kubera ko yari ahuje umwuga na bo, - bari ababoshyi b’amahema -, aguma iwabo bagakorana uwo mwuga. 4Buri munsi w’isabato yafataga ijambo mu isengero, akagerageza kwemeza Abayahudi n’Abagereki.
5Nuko Silasi na Timote bamaze kuhagera baturutse i Masedoniya, Pawulo yiyegurira wese ijambo ry’Imana, yemeza Abayahudi ko Yezu ari we Mukiza. 6Nyamara bo bakamurwanya kandi bakamutuka, ni ko gukunguta imyambaro ye ababwira ati «Amaraso yanyu azabahame ! Jye ndi umwere, ndetse no kuva ubu nigiriye mu banyamahanga. » 7Avuye aho ngaho ajya ku witwa Tito Yusito, umuntu wubahaga Imana, akaba yari atuye iruhande rw’isengero. 8Kirisipo, umutware w’isengero, yemera Nyagasani n’urugo rwe rwose, ndetse n’Abanyakorinti benshi bumvise amagambo ya Pawulo baremera, barabatizwa.
ZABURI (Zab 98 (97), 1, 2-3ab, 3cd-4)
Inyik/ Uhoraho yagaragaje ugutsinda kwe mu maso y’amahanga.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe.
IBANGONDIRIMBO RIBANZIRIZA IVANJILI (Yh 14, 18)
Alleluya Alleluya.
Nyagasani ntazabasiga muri imfubyi:
azagaruka abasange maze imitima yanyu inezerwe.
Alleluya.
IVANJILI
+ Yohani (Yh 16, 16-20)
Muri icyo gihe, Yezu agiye kuva kuri iyi si ngo asange Se,abwira abigishwa be ati 16«Hasigaye akanya gato ntimwongere kumbona, ariko mu kandi kanya mukambona.» 17Nuko bamwe mu bigishwa be batangira kubwirana bati « Buriya se aratubwira iki, ngo: ni akanya gato ntimumbone, mu kandi kanya mukambona, kandi ngo ngiye kwa Data ?» 18Baravuga bati « Iby’aka kanya gato bivuga iki ? Ntituzi icyo ashaka kuvuga. » 19Yezu amenya ko bashaka kugira icyo bamubaza, arababwira ati « Murabazanya ibyo mvuze nti ‘Mu kanya gato ntimuzambona, mu kandi kanya mukazambona.’ 20Ndababwira ukuri koko : mwe muzarira ndetse muganye, ariko isi yo izishima. Mwe muzagira ishavu, ariko ishavu ryanyu rizabaviramo ibyishimo. »


text:
Umunyamabanga wa Leta muri Minisiteri y’Ubutabera ushinzwe Itegeko Nshinga n’andi mategeko, Uwizeyimana Evode avuga ko nta kibazo gihari giterwa no kuba mu Rwanda nta rukiko rwihariye ruhari ruburanisha imanza za ruswa.
Mu minsi ishinze Umuvunyi Mukuru, Aloysie Cyanzayire, aherutse kuvugira mu Nteko Ishinga Amategeko umutwe w’Abadepite ko hakwiye kujyaho urukiko rwihariye rugamije
kuburanisha abakekwaho ibyaha bya ruswa, aho yemezaga ko byafasha ubutabera gukurikirana neza imanza za ruswa.
Ubwo umuryango Transparency International ishami ry’u Rwanda wamurikaga raporo igaragaraza imiterere ya ruswa mu bihugu bitandukanye byo ku isi kuri uyu wa 25
Mutarama, Ingabire Marie Immaculeé umuyobozi wayo na we yagarutse kuri icyo cyifuzo cy’umuvunyi mukuru aho yemeza ko urwo rukiko rugiyeho ibyaha bya ruswa
byakurikiranwa uko bikwiye nta kindi bibangikanyijwe na byo.
Avuga ko abacamanza bahura n’imanza nyinshi zitandukanye bikagorana cyane kuba bakurikirana cyane imanza za ruswa, aho ngo azifata nk’izihariye.
Uwizeyimna Evode, avuga ko icyo gitekerezo cyo gushyiraho urwo rukiko bazacyakira
nyuma bige neza ishingiro ryacyo.
Gusa avuga ko kugeza ubu mu Rwanda nta kibazo cyo kuba hari umuntu utakurikiranwa cyangwa urubanza rutacibwa bitewe n’uko nta rukiko rwihariye kuri ruswa ruhari.
Yagize ati “Ibyo ni ibitekerezo byatanzwe, Transparency Rwanda iri muri sosiyete sivile, Urwego rw’Umuvunyi ni urwego rwa Leta, ni ibitekerezo byatanzwe. Ibyo ndibubifate
nk’igitekerezo cyatanzwe, abantu bashobora kwicara bagasuzuma cyane cyane ko gushyiraho urukiko ni icyemezo gikomeye gifatwa hari impamvu. Ese uru rukiko ni
ngombwa? Ese rurakenewe? Ese ni hehe hari icyuho?”
Avuga ko hagakwiye kuba ubushakashatsi harebwa niba impamvu ituma ruswa igaragara mu nzego zimwe na zimwe byaba biterwa n’uko urwo rukiko rudahari.
Akomeza avuga u Rwanda rwashyizeho ingamba zikomeye zo guhangana n’icyorezo cya ruswa, harimo gushyiraho ibigo bitandukanye bihurira ku nshingano yo kurwanya
ruswa.
Ahamya ko icyo gitekerezo cyo gushyiraho urukiko rwihariye rwaburanisha imanza za ruswa cyakakirwa hakarebwa ishingiro ryacyo. Hakarebwa icyo rwaba ruje gukemura.
Ati” Ese hari icyuho twari dufite mu nkiko? Ese inkiko dufite zifite imbaraga nke? Ese inkiko dufite ntizifite imbaraga zo gucukumbura ibyo byaha? Ese ikibazo kiri mu nkiko
cyangwa kiri mu buryo amaperereza akorwa? Na cyane cyane rimwe na rimwe usanga ari icyaha kigoye, aho usanga uyirya n’uyihabwa bose nta n’umwe ushaka kuvamo undi, cyangwa se uyirya n’uyitanga ugasanga bose bari bafitemo inyungu, ugasanga nta n’umwe wenda ufite inyungu yo kuba yabigaragaza. “
Yunzemo ati “Havutse ubwoko bwinshi bwa ruswa, ku buryo rero ntekereza ko abantu bakwiye kuba bareba niba inkiko dufite hari umuntu wavuga ngo hari ahari icyuho.
Jyewe rero nkatekereza ko uyu munsi ntavuga ngo uru rukiko ntacyo rumaze cyangwa se rurakimaze, ni igitekerezo cyatanzwe n’inzego wavuze, abantu bazicara bagasuzuma
ariko bashingiye kukuvuga ngo kubera iki? Ese izindi nkiko dufite ntizikora, ese izindi nkiko ntizishoboye kuburanisha ibyaha bya ruswa?”
Yakomeje yibaza impamvu hatarebwa niba ahubwo hajyaho urukiko rwihariye ruburanisha ibyaha bimunga ubukungu muri rusange.
Yagize ati”Ese igihe twaba tugiye muri uwo murongo kuki tutavuga ngo wenda inkiko zihariye ku byaha byose by’ubukungu, ibyaha bimungu ubukungu bw’igihugu, tukaba twareba cyane cyane, nk’ubu dufite inkiko z’ubucuruzi, ntekereza ko abantu mu buryo bwo kuvuga ngo reka turebe niba koko iki kintu tugikeneye kuko ntabwo dushobora gukemura ikibazo kidahari. Keretsa nihagira umuntu utubwira ngo dufite ruswa cyangwa iravugwa kubera ko tudafite urukiko rwihariye ruburanisha abakora ibyo byaha. Ese hari umuntu utubwira ngo abakora ibyaha bya ruswa barazwi ariko nta rukiko rubaburanisha ruhari noneho reka dusabe ko urwo rukiko rwajyaho kubera ko izindi nkiko zidafite ububasha bwo kuburanisha abakora ibyaha bwa ruswa? Igisubizo ni oya, ntabwo ari ko bimeze.”
Uyu muyobozi avuga ko inzego zatanze icyo gitekerezo bazicarana bakabasobanurira impamvu yacyo ndetse n’icyo kizaza gukemura.
Ati “Ni igitekerezo abantu batanze hakwiye kurebwa ishingiro ryacyo hakarebwa icyo urwo rukiko ruza gukemura izindi nkiko zidashobora gukemura ariko kugeza ubu ngubu
simbibona nta n’ubwo nanakubwira ngo icyo kibazo kirahari cy’urukiko rudahari, none habuze umuntu uhana ibyaha bya ruswa kandi bihari kandi bifitiwe n’ibimenyetso ariko biragera ahantu urukiko rukabura. Icyo kibazo nta gihari ariko ni igitekerezo cyatanzwe, iteka twubahe inzego zagitanze, hanyuma abantu bazicare bagisuzume, noneho tunasabe izo nzego zidusobanurire neza ikibazo zibaza urwo rukiko rwakemura ubu ngubu zidashobora gukemura.”
Raporo ya Transperancy International y’umwaka wa 2016 igaragaza ko u Rwanda ruza ku mwanya wa 50 ku isi mu kurwanya ruswa, rukaba urwa gatatu mu bihugu bya Afurika mu kugaragaramo ruswa nke, aho Leta ivuga ko byatewe n’ubushake bwa politiki bwo guhangana na ruswa.


text:
Ubusitani bugirwa bwiza n’ibintu bitandukanye, ushobora gutaka ibishyitsi byaranduranywe n’imizi yabyo ku buryo umuntu abona bibereye amaso.
Ikintu cyose iyo kitaweho kigira umumaro kandi iyi foto ni ikimenyetso cy’uburyo wakoresha ibishyitsi waranduye mu kibanza ndetse ukurikije uburyo byongerera ubwiza ubusitani wanabigura ukarushaho kurimbisha iwawe.
Gutondeka ibishyitsi neza ugashyiraho amavaze bitewe naho biri bituma ubusitani bwawe bugira ishusho nziza y’umwimerere.
Ni ahantu hakeya wasanga baravumbuye ibanga ryo gutaka ibishyitsi mu busitani bwabo, nyamara iyo ubikoze usanga ntako bisa.Abantu bageze aho ibishyitsi bitatse mu busitani bataha biyemeje no kubigura ngo bahe ishusho nziza ubusitani bwabo.
Abibwiraga ko ibishyitsi ntacyo bimaze cyangwa ko ari ibyo gucanwa gusa ubu noneho hari uburyobwiza bwo kubitaka mu busitani hagasa neza.
Ibishyitsi nabyo ni imitako
Ubusitani bugirwa bwiza n’ibintu bitandukanye, ushobora gutaka ibishyitsi byaranduranywe n’imizi yabyo ku buryo umuntu abona bibereye amaso.
Labels: gutaka ubusitani


text:
Abenshi babonye amafoto ndetse n’amashusho yakwirakwiye ku mbuga nkoranyambaga y’umwana muto w’umuhungu ubwiriza ijambo ry’Imana mu buryo budasanzwe ariko hari abo bigora kwemera ko afite imyaka itanu.
Amizero Juge ni umwana ufite impano idasanzwe yo kwigisha ijambo ry’Imana aho yatangiye kubwiriza mu ruhame afite imyaka ibiri n’igice, ndetse tariki ya 13 Gicurasi ubwo yizihizaga isabukuru y’imyaka itanu avutse, yari amaze iminsi mike abonye ubutumire bwo kuzajya kubwiriza muri Australia.
Ni imfura mu muryango wa Habanabakize Musaza Schadrack, umupasiteri mu Itorero ry’Abadivantisiti b’Umunsi wa Karindwi na Uwamahoro Jeannette umuganga wita ku barwayi b’indwara zo mu mutwe, bakaba banafite murumuna we witwa Amani Bishop we wikundira kuririmba cyane.
Mu kiganiro Ikinyamakuru IGIHE cyagiranye n’ababyeyi b’uyu mwana, batuye mu Murenge wa Nyamirambo, batangaje ko nk’abantu basanzwe bigisha Ijambo ry’Imana bifuzaga ko umwana wabo nawe yayikorera.
Habanabakize ati “ Byari mu cyifuzo ko tugira umwana w’umubwirizabutumwa, uhereye akiri mu nda ya mama we, akivuka ndetse no kugeza uyu munsi ntabwo twahwemye kumutegura ngo azabe umukozi w’Imana.”
Se avuga ko kuba ubwe ari umupasiteri na nyina akaba ari umuntu uzi kubwiriza, bituma bashyira mu bikorwa inyigisho nyinshi basoma muri Bibiliya, hanyuma umwana akabigiraho.
Akomeza agira ati “ Ibyo umenyereza umwana ari mu nda, indirimbo uririmba, amagambo ukunda kuvuga kenshi ,uwo mwuka uba mu rugo rwawe bigeraho nawe akabigenderamo.”
Amizero yabwirije bwa mbere mu ruhame afite imyaka ibiri n’igice
Avuga ko bajya kuvumbura impano y’umwana wabo, bamusabaga ku basengesha nk’uko iwabo nabo babikora maze akabikora nta gutinya kandi agafata vuba.
Ati “ Dufite ibitabo biyobora abana ,dufite amafoto y’ibitekerezo byo muri Bibiliya tubigishirizaho iyo turi mu rugo. Twaramubwiraga tuti rero uyu munsi uradusengesha maze akabikora akurikije bya bitabo by’amashusho. Aho niho twatangiye kubona ko amaze kumenyera ku buryo n’imbere mu ruhame ashobora kuba yabivuga.”
Muri 2014 nibwo Amizero yahagaze imbere y’abantu abwiriza bigenda bizamuka kugeza ubwo abaye umubwiriza w’ikirangirire kandi akiri umwana.
Ababyeyi ba Amizero bavuga ko bamutoje ibijyanye no gusenga akiri muto
Ni umwana nk’abandi nubwo hari abamwita umuhanuzi
Ababyeyi b’uyu mwana bavuga ko umwana wabo asanzwe nubwo hari abavuga ko hari abahanuzi nk’aba Mose, Eliya, Yeremiya n’abandi bamuzukiyemo.
REBA VIDEO HASI AMIZERO JUGE W’IMYAKA 9 ARI KUBWIRIZA :
Mama we ati “Hari uwigeze kumbwira ngo uyu mwana hari abahanuzi ba cyera bamuzukiyemo ngo njye nitwararika ariko rwose ni umwana usanzwe. Ngo ntukamufate nk’umwana wabyaye ,ujye umufata nka ba Eliya ,ba Mose, ba Yesaya cyangwa se umuhanuzi Imana yohereje bakamukuzukiramo .”
Gusa ababyeyi be bavuga ko umwana wabo asanzwe kuko akubagana, agakina ariko agakunda guteranya abandi bana ababwira ijambo ry’Imana. Ati “ Ni umwana udashishikarira kurya, ahubwo akunda ibitabo, mudasobwa, akunda kuvumbura ibintu bishya kandi ni gacye cyane ushobora kumubona yicaye ahantu hamwe nta bintu ahugiyemo.”
Yatumiwe muri Australia kandi amaze kugira inyigisho 20
Amizero amaze kugira inyigisho 20 zitunganyije, zishingiye ku nkuru zo muri Bibiliya, nk’ivuga kuri Yobu,Yohani Umubatiza, Yesu n’izindi. Kuba inyigisho ze ziri kuri youtube byatumye abanyarwanda baba muri Australia n’ahandi bagaragaza ko bamwishimiye.
Habanabakize ati “ Twishimiye ko Amizero agize imyaka itanu amaze kuba umubwirizabutumwa mpuzamahanga. Hari abatwandikiye bari muri Canada , Amerika ,u Burayi ,hari n’abari muri Australia bamaze kuduhamagara bifuza ko yazajya kubwirizayo mu rusengero rwabo ariko noneho ntibyari byakunda.”
Se avuga ko kubera ko umwana yiga mu ishuri ry’incuke ndetse nawe kugira ngo abone uruhushya byamugora, yabasabye kuzajyayo mu Ukuboza 2017 umwana ari mu kiruhuko na se abohotse.
Amizero Juge (uhagaze) ari kumwe n’ababyeyi be
Amizero yihanishije umugabo wari warananiranye i Bugesera
Habanabakize ati “ Hari igihe kimwe twari turi Bugesera hari umugabo umwe wagize ati ‘nari naranze kwihana, ababwiriza bose narabananiye ariko kubera icyigisho uyu mwana abwirije ndimo kubona imperuka igiye kugera, mfashe icyemezo rero cyo kubatizwa.”
Avuga ko kandi babona ubutumwa bwinshi bw’abantu buvuga ko kuva batangira kumva inyigisho za Amizero, imibereho yabo yahindutse.
Bitewe n’uko abantu babona inyigisho ze kuri youtube bagafashwa, ngo hari umunyamerika wigeze kumwoherereza igare,hari uwamwoherereje ibitabo, hari uwamuzaniye ‘indangururamajwi’ y’abana idafite umugozi kuko yabonaga ko iz’abakuru zimuvuna.
Hari icyo basaba abandi babyeyi
Urugo rwa Habanabakize n’Uwamahoro ruvuga ko ibikinisho ababyeyi bagurira abana babo nabyo bigira uruhare mu kubagira abo baribo.
Ise ati “ Dukeneye n’abandi bana barenze igihumbi kugira ngo ubutumwa bwihute bugere ku Isi yose. Turasaba abandi babyeyi gutoza abana babo ibyiza aho kubagurira imbunda ngo barasane, bakabagurira ibitabo n’izindi mpano zo kubakuza mu buryo bwiza.”
Amani Bishop ukunda kuririmba na Amizero we ukunda kuvuga ijambo ry’Imana, bombi baravukana
Uwamahoro yakomeje agira ati “Twishimira ko abantu batubaza bati, mwabikoze gute, aho niho dutangira kubabwira uburyo umuntu afasha umwana we akimutwite kugira ngo nakura azavemo umuntu muzima ndetse bakamufasha no gukuza impano ze.”
Uyu mwana amaze kubwiriza mu ntara zose z’igihugu ndetse amaze kutanga ubutumwa mu nsengero zisaga 40 mu Mujyi wa Kigali.
Nubwo afite ubutumire bwo kujya muri Uganda, i Burundi, Repubulika Iharanira Demokarasi ya Congo n’ahandi ngo iwabo bagenda bucye mu rwego rwo kutamunaniza.
woooow Iman’ihabwe icyubahiro kubw’uwo mwana disi
woooow Iman’ihabwe icyubahiro kubw’uwo mwana disi
iki gipetit cyatangiye kurya kumaturo aka kanya?
Uyu mwana ni igitangaza azarenga na ba Gitwaza mu myaka mike nakura.
Uwomwana azadusure murikibungo mumurege warukumberi imana ikomeze kumwuzuriza imano
Imana ishimwe ndashimira ababyeyi barezeneza ese umusi wakaridwi usobanura iki
Nuko nuko babyeyi isuku igirisoko jye uyumwana yarambwirije ndanyurwa ubwo yatubwiriza ga inyamirambo mwarakoze kurera neza
Imana ihezagire abo bavyeyi kandi akarorero batanze kaduhugure twese
Nukuri Imana nishimwe kdi abo babyeyi lmana ikomeze kubafasha kuko batoje Ababa inzira nziza bakiri bato gusa nabandi barebereho
On va tout voir.


text:
IGICE CYA CUMI N’UMUNANI
Umubatizo n’imishyikirano ufitanye n’Imana
Umubatizo wa gikristo ukorwa ute?
Ni izihe ntambwe ugomba gutera kugira ngo ubatizwe?
Umuntu yiyegurira Imana ate?
Ni iyihe mpamvu yihariye yagombye gutuma umuntu abatizwa?
1. Ni iki cyatumye umutware w’ibwami w’Umunyetiyopiya asaba kubatizwa?
“DORE ikidendezi cy’amazi: ni iki kimbuza kubatizwa?” Icyo kibazo cyabajijwe n’umutware w’ibwami w’Umunyetiyopiya mu kinyejana cya mbere. Umukristo witwaga Filipo yari yamuhaye ibimenyetso bifatika bigaragaza ko Yesu ari we Mesiya wasezeranyijwe. Ibyo uwo Munyetiyopiya yize mu Byanditswe byamukoze ku mutima bituma agira icyo akora. Yagaragaje ko yashakaga kubatizwa.—Ibyakozwe 8:26-36.
2. Kuki wagombye gutekereza ibyo kubatizwa ubishyizeho umutima?
2 Niba waramaze kwiga witonze ibice bibanza by’iki gitabo ubifashijwemo n’Umuhamya wa Yehova, ushobora nawe kumva witeguye kubaza uti “ni iki kimbuza kubatizwa?” Wamaze kumenya isezerano ryo muri Bibiliya ry’uko abantu bazabaho iteka muri paradizo (Luka 23:43; Ibyahishuwe 21:3, 4). Wamaze no gusobanukirwa imimerere abapfuye barimo kandi umenya ko hazabaho umuzuko (Umubwiriza 9:5; Yohana 5:28, 29). Ushobora no kuba waratangiye kwifatanya n’Abahamya ba Yehova mu materaniro y’itorero ryabo, ukaba waramaze kwibonera rwose ko bari mu idini ry’ukuri (Yohana 13:35). Icy’ingenzi kurushaho, ushobora kuba waratangiye kugirana na Yehova Imana imishyikirano ya bwite.
3. (a) Ni iki Yesu yategetse abigishwa be? (b) Umubatizo wo mu mazi ukorwa ute?
3 None se wagaragaza ute ko wifuza gukorera Imana? Yesu yabwiye abigishwa be ati “nimugende muhindure abigishwa mu bantu bo mu mahanga yose, mubabatiza” (Matayo 28:19). Na Yesu ubwe yatanze urugero igihe yabatizwaga mu mazi menshi. Nta bwo bamuminjagiyeho amazi cyangwa ngo bayamusuke ku gahanga (Matayo 3:16). Inshinga “kubatiza” ituruka ku ijambo ry’ikigiriki risobanura “kwibiza.” Ku bw’ibyo rero, umubatizo wa gikristo usobanura kwibiza umuntu wese uko yakabaye mu mazi.
4. Umubatizo wo mu mazi ugaragaza iki?
4 Abantu bose bashaka kugirana na Yehova Imana imishyikirano myiza basabwa kubatizwa mu mazi. Umubatizo ugaragariza abantu icyifuzo ufite cyo gukorera Imana. Ugaragaza ko wishimira gukora ibyo Yehova ashaka (Zaburi 40:7, 8). Icyakora hari intambwe ugomba gutera kugira ngo ubatizwe.
UGOMBA KUGIRA UBUMENYI NO KWIZERA
5. (a) Ni iyihe ntambwe ya mbere umuntu agomba gutera kugira ngo abatizwe? (b) Kuki amateraniro ya gikristo ari ngombwa?
5 Intambwe ya mbere watangiye kuyitera. Mu buhe buryo? Wamenye Yehova Imana na Yesu Kristo wenda ubifashijwemo na gahunda ihamye yo kwiga Bibiliya. (Soma muri Yohana 17:3.) Ariko rero, uracyafite byinshi ugomba kwiga. Abakristo bifuza “kuzuzwa ubumenyi nyakuri bw’ibyo [Imana] ishaka” (Abakolosayi 1:9). Kujya mu materaniro y’itorero ry’Abahamya ba Yehova bizagufasha cyane kubigeraho. Kujya muri ayo materaniro ni ngombwa (Abaheburayo 10:24, 25). Kujya mu materaniro buri gihe bizatuma urushaho kumenya Imana.
6. Ugomba kugira ubumenyi bwa Bibiliya bungana iki kugira ngo ubatizwe?
6 Birumvikana ariko ko atari ngombwa ko umenya buri kintu cyose kivugwa muri Bibiliya kugira ngo ubatizwe. Hari ibintu wa mutware w’Umunyetiyopiya yari asanzwe azi, ariko yari akeneye uwamusobanurira ibindi bice by’Ibyanditswe (Ibyakozwe 8:30, 31). Nawe uracyafite byinshi ugomba kwiga. N’ubundi kandi, ntuzigera umenya ibintu byose byerekeye Imana (Umubwiriza 3:11). Ariko mbere y’uko ubatizwa, ugomba kumenya no kwemera nibura inyigisho z’ibanze zo muri Bibiliya (Abaheburayo 5:12). Muri izo nyigisho hakubiyemo kumenya ukuri ku bihereranye n’imimerere y’abapfuye n’akamaro k’izina ry’Imana n’Ubwami bwayo.
7. Kwiga Bibiliya byagombye kukumarira iki?
7 Icyakora, ubumenyi bwonyine ntibuhagije, kuko ‘umuntu udafite ukwizera adashobora gushimisha [Imana]’ (Abaheburayo 11:6). Bibiliya itubwira ko hari abantu bo mu mugi wa kera wa Korinto bumvise ubutumwa bwigishwaga n’Abakristo maze ‘barizera barabatizwa’ (Ibyakozwe 18:8). Mu buryo nk’ubwo, ibyo wize muri Bibiliya byagombye gutuma wizera ko Bibiliya ari Ijambo ry’Imana ryahumetswe. Kwiga Bibiliya byagombye gutuma wizera ibyo Imana yasezeranyije kandi ukizera ko igitambo cya Yesu gishobora kugukiza.—Yosuwa 23:14; Ibyakozwe 4:12; 2 Timoteyo 3:16, 17.
KUGEZA KU BANDI UKURI KO MURI BIBILIYA
8. Ni iki kizatuma wifuza kubwira abandi ibyo wamenye?
8 Uko ukwizera kuzagenda gushinga imizi mu mutima wawe, ni na ko uzagenda wumva ko udashobora gukomeza kwihererana ibyo wamenye (Yeremiya 20:9). Uzumva wifuza cyane kubwira abandi ibyerekeye Imana n’imigambi yayo.—Soma mu 2 Abakorinto 4:13.
9, 10. (a) Ni ba nde ushobora guheraho ubabwira ukuri ko muri Bibiliya? (b) Wakora iki niba wifuza gufatanya n’Abahamya ba Yehova mu murimo wo kubwiriza?
9 Ushobora guhera kuri bene wanyu, incuti, abaturanyi cyangwa se abo mukorana, ukabagezaho ukuri ko muri Bibiliya ubigiranye amakenga. Nyuma y’igihe uzumva wifuza gufatanya n’Abahamya ba Yehova mu murimo wo kubwiriza. Icyo gihe ntuzatinye kubiganiraho n’Umuhamya ukwigisha Bibiliya. Nibigaragara ko wujuje ibisabwa kugira ngo ukore umurimo wo kubwiriza, hazakorwa gahunda maze wowe n’uwo mwigana muganire n’abasaza babiri b’itorero.
10 Ibyo bizatuma urushaho kumenya bamwe mu basaza b’Abakristo baragira umukumbi w’Imana (Ibyakozwe 20:28; 1 Petero 5:2, 3). Abo basaza nibasanga usobanukiwe inyigisho z’ibanze zo muri Bibiliya kandi uzemera, ukaba ubaho mu buryo buhuje n’amahame y’Imana kandi wifuza rwose kuba Umuhamya wa Yehova, bazakumenyesha ko ushobora kwifatanya mu murimo wo kubwiriza uri umubwiriza w’ubutumwa bwiza utarabatizwa.
11. Ni ibihe bintu abantu bamwe baba bagomba guhindura kugira ngo bemererwe gukora umurimo wo kubwiriza?
11 Icyakora, hari igihe abo basaza bashobora gusanga ugomba kugira ibyo uhindura mu mibereho yawe no mu myifatire yawe kugira ngo ukore umurimo wo kubwiriza. Ibyo bishobora kuba bikubiyemo kureka ingeso zimwe na zimwe wihereranye. Ku bw’ibyo rero, mbere y’uko usaba kuba umubwiriza utarabatizwa, ugomba kuba waramaze kureka ibyaha bikomeye, urugero nk’ubwiyandarike, ubusinzi no gukoresha ibiyobyabwenge.—Soma mu 1 Abakorinto 6:9, 10; Abagalatiya 5:19-21.
KWIHANA NO GUHINDUKA
12. Kuki ugomba kwihana?
12 Hari izindi ntambwe umuntu agomba gutera kugira ngo abatizwe. Intumwa Petero yaravuze ati “mwihane maze muhindukire, kugira ngo ibyaha byanyu bihanagurwe” (Ibyakozwe 3:19). Kwihana ni ukumva wicujije ubikuye ku mutima icyaha runaka wakoze. Birakwiriye rero ko umuntu yihana niba yarigeze kugendera mu nzira z’ubwiyandarike, kandi niyo mu rugero runaka yaba ataragize imibereho yanduye, na bwo aba agomba kwihana. Kubera iki? Kubera ko abantu bose ari abanyabyaha, bityo bakaba bakeneye imbabazi z’Imana (Abaroma 3:23; 5:12). Mbere y’uko wiga Bibiliya, ntiwari uzi icyo Imana ishaka. Bityo rero, ntiwari kubaho mu buryo buhuje n’ibyo Imana ishaka kandi utabizi. Ni yo mpamvu ugomba kwihana.
13. Guhinduka ni iki?
13 Nyuma yo kwihana ugomba guhinduka cyangwa ‘guhindukira.’ Ugomba gukora ibirenze kumva wicujije. Ugomba kureka inzira wagenderagamo kera maze ukiyemeza umaramaje ko noneho ugiye kujya ukora ibyiza. Kwihana no guhinduka ni intambwe ugomba gutera mbere y’uko ubatizwa.
KWIYEGURIRA IMANA
14. Ni iyihe ntambwe yindi y’ingenzi ugomba gutera mbere y’uko ubatizwa?
14 Hari indi ntambwe y’ingenzi ugomba gutera mbere y’uko ubatizwa. Ugomba kwiyegurira Yehova Imana.
15, 16. Kwiyegurira Imana bisobanura iki, kandi se ni iki gituma umuntu yifuza kubikora?
15 Iyo wiyeguriye Yehova Imana binyuze mu isengesho rivuye ku mutima, umusezeranya ko ari we wenyine uzakorera iteka ryose (Gutegeka kwa Kabiri 6:15). Ariko se kuki umuntu yakwiyemeza kuba imbata y’Imana? Reka wenda tuvuge ko umusore atangiye kurambagiza umukobwa. Uko agenda arushaho kumumenya no kubona ko afite imico myiza, ni na ko arushaho kumva amukunze. Birasanzwe ko nyuma y’igihe amubaza niba bashobora kuzabana. Ni iby’ukuri ko ishyingiranwa rituma umuntu agira inshingano z’inyongera. Ariko urukundo rutuma uwo musore atera iyo ntambwe ikomeye.
16 Iyo umaze kumenya Yehova no kumukunda, wumva wifuza kumukorera utizigamye. Umuntu wese ushaka gukurikira Umwana w’Imana, ari we Yesu Kristo, agomba ‘kwiyanga’ (Mariko 8:34). Tugaragaza ko twiyanga iyo twirinze ko ibyifuzo byacu n’intego zacu bitubuza kumvira Imana mu buryo bwuzuye. Mbere y’uko ubatizwa rero, ugomba gukora ibyo Yehova Imana ashaka, bikaba intego y’ibanze mu buzima bwawe.—Soma muri 1 Petero 4:2.
IKUREMO KO UTAZABISHOBORA
17. Kuki bamwe bashobora kwifata ntibiyegurire Imana?
17 Hari abantu banga kwiyegurira Yehova kubera ko bumva batinye gutera intambwe nk’iyo ikomeye. Bashobora gutinya ko nibaba Abakristo biyeguriye Imana izagira icyo ibabaza. Batekereza ko icyababera cyiza ari uko batakwiyegurira Yehova kuko batinya ko batazashobora kubaho mu buryo buhuje no kumwiyegura bityo bakamubabaza.
18. Ni iki gishobora gutuma wifuza kwiyegurira Yehova?
18 Uko uzagenda witoza gukunda Yehova, ni na ko uzagenda wumva ushaka kumwiyegurira no gukora ibishoboka byose kugira ngo ubeho mu buryo buhuje n’uko wamwiyeguriye (Umubwiriza 5:4). Nyuma yo kwiyegurira Imana, birumvikana ko uzifuza ‘kugenda nk’uko bikwiriye imbere ya Yehova, bityo ubone uko umushimisha mu buryo bwuzuye’ (Abakolosayi 1:10). Urukundo ukunda Imana ruzatuma utumva ko gukora ibyo ishaka bivunanye. Nta gushidikanya ko uzemeranya n’amagambo intumwa Yohana yanditse agira ati “gukunda Imana ni uku: ni uko twitondera amategeko yayo, kandi amategeko yayo si umutwaro.”—1 Yohana 5:3.
19. Kuki utagombye gutinya kwiyegurira Imana?
19 Si ngombwa ko uba umuntu utunganye kugira ngo wiyegurire Imana. Yehova azi intege nke zawe kandi ntakwitegaho gukora ibirenze ubushobozi bwawe (Zaburi 103:14). Yifuza rwose ko wagira icyo ugeraho kandi azagushyigikira anagufashe. (Soma muri Yesaya 41:10.) Ushobora rwose kwemera udashidikanya ko niwiringira Yehova n’umutima wawe wose, “azagorora inzira zawe.”—Imigani 3:5, 6.
GARAGAZA KO WIYEGURIYE IMANA UBATIZWA
20. Kuki kwiyegurira Yehova mu isengesho bidahagije?
20 Gutekereza ku bintu tumaze gusuzuma bishobora gutuma wiyegurira Yehova mu isengesho. Umuntu wese ukunda Imana by’ukuri nanone agomba ‘kwatura bikamuhesha agakiza’ (Abaroma 10:10). Ibyo se wabikora ute?
21, 22. ‘Wakwatura’ ute ukwizera kwawe?
21 Menyesha umuhuzabikorwa w’inteko y’abasaza bo mu itorero ryawe ko ushaka kubatizwa. Azateganya abasaza bazasuzumana nawe ibibazo runaka bishingiye ku nyigisho z’ibanze za Bibiliya. Abo basaza nibasanga wujuje ibisabwa, bazakumenyesha ko ushobora kubatizwa mu ikoraniro rizakurikiraho. * Ubusanzwe, muri iryo koraniro hatangwa disikuru ivuga muri make icyo umubatizo usobanura. Hanyuma uwatanze iyo disikuru asaba abiteguye kubatizwa bose gusubiza ibibazo bibiri byoroheje kugira ngo ‘bature’ ukwizera kwabo.
22 Umubatizo ni wo ugaragariza abantu bose ko wiyeguriye Imana kandi ko noneho uri Umuhamya wa Yehova. Abiteguye kubatizwa bibizwa mu mazi uko bakabaye kugira ngo berekane mu ruhame ko biyeguriye Yehova.
ICYO UMUBATIZO WAWE USOBANURA
23. Kubatizwa “mu izina rya Data n’iry’Umwana n’iry’umwuka wera” bisobanura iki?
23 Yesu yavuze ko abigishwa be bagombaga kubatizwa “mu izina rya Data n’iry’Umwana n’iry’umwuka wera” (Matayo 28:19). Ibyo bisobanura ko ubatijwe aba yemera ubutware bwa Yehova Imana n’ubwa Yesu Kristo (Zaburi 83:18; Matayo 28:18). Nanone aba yemera imikorere y’umwuka wera w’Imana, ni ukuvuga imbaraga ikoresha.—Abagalatiya 5:22, 23; 2 Petero 1:21.
24, 25. (a) Umubatizo ugereranya iki? (b) Ni ikihe kibazo gikeneye kubonerwa igisubizo?
24 Ariko rero, kubatizwa si ukwibira mu mazi gusa. Ni ikimenyetso kigaragaza ikintu gikomeye cyane. Kwibizwa mu mazi bigereranywa no gupfa ku bihereranye n’imibereho wari usanganywe. Kuburuka mu mazi bigaragaza ko noneho uzajya ubaho ukora ibyo Imana ishaka. Wibuke nanone ko wiyeguriye Yehova Imana ubwe utiyeguriye umurimo runaka, ikintu runaka, umuntu cyangwa umuryango runaka. Kwiyegurira Imana no kubatizwa ni intangiriro y’ubucuti bukomeye uba ugiye kugirana n’Imana, mbese mukagirana imishyikirano myiza.—Zaburi 25:14.
25 Kubatizwa ntibisobanura ko byanze bikunze uzabona agakiza. Intumwa Pawulo yaranditse ati “mukomeze gusohoza agakiza kanyu mutinya kandi muhinda umushyitsi” (Abafilipi 2:12). Umubatizo ni intangiriro gusa. Ikibazo rero ni ukumenya uko waguma mu rukundo rw’Imana. Igice cya nyuma kizaguha igisubizo.
^ par. 21 Buri gihe iyo Abahamya ba Yehova bagize amakoraniro haba n’umubatizo.


text:
Impamvu 8 mu zituma abavugabutumwa benshi bahararukwa vuba?
Iyo umuntu yabwirije bikagenda neza hakurikira ho ubutumwa bwinshi bw’abamubwira ko bamukunda, ndetse n’ubutumire bukamubana bwinshi ku buryo binamugora kuboneka aho akenewe hose. Ariko ni uko abantu batabivuga uko biri burya si we baba bakunze, baba bakunze ibintu bimuvamo. Kuko iyo bitakigenda neza nka mbere ntiyongera kubabona, habe n’ubutumire burashira. Ni bwo rero tuvuga ko bahararutswe.
Pawulo kuva igihe yaherewe umurimo wo kuvuga ubutumwa, yabikoze kugeza apfuye ntiyigezeahararukwa ngo abantu barambirwe kumwumva, sinzi impamvu mu matorero y’iki gihe wumva abantu babaza ngo : « ni nde uri bubwirize ? » wamubwira ngo ni runaka agahita akubwira ati : « apuuu uriya yari uwa kera ; Uriya yararangiye ; Nta mwanya mfite wo guta » N’izindi mvugo ziteye agahinda nk’izo zose.
Dore zimwe mu mpamvu mbona zituma ibyo bibaho kandi mu gihe gito.
1. Gushakira indamu mu butumwa bwiza
Si bibi guha umuvugabutumwa amafaranga bamwe bakunda kwita « agatike k’umukozi w’Imana ». Ariko aya mafaranga ni kimwe mu bikayura abavugabutumwa muri iyi minsi.
Akenshi iyo umuvugabutumwa atangiye kumenyekana, iyo atabaye maso satani asura umutima we akamwemeza ko akomeye ndetse akamuha imirongo ifatika y’uko ayo mafaranga ayakwiye. Iyo bigeze kuri uru rwego biba byamaze kuba bibi ku buryo ibyari ivugabutumwa biba byahindutse ubucuruzi. Birumvikana ko abadafite ubushobozi batabona ubabwiriza ubutumwa bwiza.
Pawulo yabwiye abakorinto ko bikwiriye ko uwababibye mo iby’umwuka bakwiye kumubibamo ibitunga umubiri, ndetse ko yarafite uburenganzira bwose, ariko kandi abibutsa ko bidakwiye kuba inkomyi z’ubutumwa bwa Kristo akaba ari nayo mpamvu atabikora. 1Kolinto 9 :11-12.
Uzasanga bamwe bavuga ngo ni ugusatura, bivuga ngo : « Ninitangisha bakayatanga ava mo turasatura » Ahatari mo kwitangisha bagakoresha iyi nyito yo gusatura ashaka kuvuga ko babwirije cyane. Njyewe ariko akenshi mbona uku atari ukubwiriza cyane ahubwo ari ukuvuga cyane (Gusakuza),
2. Icyubahiro no gusa n’abandi
Umuntu ugihamagarwa aba yicisha bugufi, atinya Imana yumva ko ari yo ikwiriye kubahwa. Mu ngendo zitandukanye akora z’ivugabutumwa ahuriramo n’abantu bafite imico itandukanye. Iyo atangiye kugereranya uburyo i Bunaka bamwakiriye n’uko ahandi bamwakiriye, aba atangiye kugenda asubira inyuma. Intebe bamwicaje ho, amashyi bamukomeye ahagurutse, ayo bakomye amaze kubwiriza, n’ibindi nk’ibyo.
Ubundi ugasanga umwe yibaza ngo nakora iki ngo nanjye nkore cyangwa nemerwe nka runaka. Akiyibagiza ko Iyamuhamagaye ari nayo yahamagaye uwo wundi yifuza gusa nawe, ntatekereze rero impamvu yamuhamagaye mu buryo butandukanye nawe ahubwo agashaka gusa nawe.
Dore bimwe mu byo bahera ho : Nanjye njye ngenda mu modoka nziza ihesha Imana icyubahiro nka Runaka ; Nanjye bajye bantwaza ibitabo nka runaka ; Nanjye nambaye nka Runaka byambera, Nanjye nkwiye kuvuga nk’umuntu usobanutse wize, aha ni ho usanga babwiriza bagoreka indimi bavuga amagambo uburyo bwuzuye ubwibone, Yesu agahinduka yosu, Umwami agahinduka umuwami n’ibindi nk’ibyo. Uzanasanga bavanga indimi rimwe na rimwe ziri mo n’amakosa kandi batanitaye kukumenya niba abo babwira bose babasha kumva izo ndimi.
3. Kubura umwanya wo gusenga
Bataraba ibyamamare, bagiraga umwanya wo gusenga. Kuko ibibwirizwa biva ku Mana kandi ibiha uwayegereye mu buryo bwo gusenga. Aba bavugabutumwa rero umwanya ubabana muto bakabura uburyo bwo gusenga. Iyo ubutumwa bw’Imana bushize babura ikindi babwira abantu kubera baba badaherukana n’Imana ngo ibahe ubundi. Kuko gahunda yo kubwiriza batayihagarika rero bahita batangira gutanga ubutumwa bw’abantu, cyangwa bwabo ku giti cyabo mu mwanya w’ubw’Imana.
Ni bwo uzumva umuntu ahabwa umwanya wo kubwiriza, igice kinini cy’umwanya we akakimara avuga abantu cyangwa yivuga we ubwe. Usanga atari n’ubuhamya bwagira icyo bwungura itorero, usanga higanjemo ukuntu akomeye, atunze, ibihugu yagenze, amashuri yize, Ibitangaza yakoze igihe yabanaga n’Imana kugira ngo yemeze abantu ko akoreshwa n’Imana, Imana yo akayivuga nyuma kandi umwanya muto cyane.
Bibiliya itwereka inshuro nyinshi ko Yesu yabwirizaga ku Manywa nijoro agasenga. Niba Yesu yarasengaga atyo kandi yari umwana w’Imana, wakwibaza, umuntu umara amezi abiri atatu… abwiriza adasenga ibyo abwiriza abikura he ?
Ibi bituma abavugabutumwa benshi babwiririza hejuru y’ibyaha kuko batabona umwanya wo kwegera Imana ngo bihane, kandi iyo babikoze kenshi bakabona nta kibazo bageraho bakabimenyera, ubutumwa bwiza bakabufatanya n’ibyaha. Biza kurangira rero amakosa yabo abaye menshi akamenyekana, abo babwira ntibabe bacyumva ibyo bababwira ahubwo bakirebera gusa ibyo babaziho.
4. Gukunda idini kuruta Imana
Iyo umuntu abaye umuvugabutumwa, idini asengera mo rimufata nk’umutungo bwite waryo. Akenshi ugasanga ntibimukundira kuvuga ubutumwa mu zindi nsengero, abamuyobora bikanga ko azagenda ntagaruke. Iyo rero nawe akomeje kubakira impano ye ku kunezeza bene idini birangira atagikorera Imana ahubwo asigaye ari umukozi w’Idini. Ku buryo ashobora kubona ikibi mu itorero akacyirengagiza kubera inyungu z’idini.
Hari abahabwa ibyo bagomba kwigisha kubera icyo idini rishaka mu bayoboke. Ubwo ntibuba bukiri uutumwa bw’Imana. Iyo umuvugabutumwa abuze imbaraga zo kurwanya uyu mwuka, bituma abantu bamuhararuka vuba, kuko Umwuka uri mu itorero ry’Imana ni umwe, iyo uzanye ubutumwa butari ubw ‘umwuka rero abanyamwuka bari mu itorero baramumenya kabone n’ubwo yabeshya ko ari Imana yamutumye nk’uko abenshi babibeshya, ariko birangira abantu batagikunda kumutega amatwi.
Hari n’abandi bahindurira abantu kuba ababo aho kuba aba Kirisitu, nk’uko twabivugaga haruguru. Iyi ni nayo mpamvu tubona amadini avuka buri munsi ariko ntihaboneke ukugabanuka kw’ibyaha bikorerwa mu isi. Iyo umuvugabutumwa amaze gushinga idini akenshi abantu bamufata nk’ugeze mu rundi rwego bitoroshye ku mugera ho, bityo umubare w’abantu yabwirizaga uhita uyoyoka agasigarana umubare w’abayoboke be gusa, rimwe na rimwe usanga bahise biyita amazina aremereye cyane ku buryo bitacyorohera abantu kubageraho.
5. Kutamenya gutandukanya imihamagaro
Iki nacyo ni ikibazo gikomeye mu matorero atandukanye. Umuntu wese ugaragawe ho n’impano yo kubwiriza abayobozi b’itorero bahita bamutekereza nk’umupasiteri, umwarimu, umuyobozi w’amasengesho, n’indi myanya y’ubuyobozi mu itorero. Aha bijya gusa n’uwo babonye amaze kugira amafaranga, bamushakira inshingano batitaye ku cyo ashoboye ahubwo ari ukubera inyungu bamushaka mo.
Kubwiriza ni umuhamagaro ukwawo no kuyobora ni umuhamagaro ukwawo. Akenshi iyo umuvugabutumwa ahawe imwe mu nshingano z’ubuyobozi, yibwira ko ari iterambere agize, ndetse abenshi bavuga ko Imana yari yarabibabwiye, ariko ikibikurikira ni uko ari ukuyobora atabikora neza, ndetse no kubwiriza bikarangirira aho kuko babivangiye.
Inshingano z’ubupasiteri n’izindi nk’izo ni umuhamagaro wo kuragira umukumbi. Nta kubishidikanyaho rero, uragiye umukumbi aba ari umuyobozi wawo. Ibi bitandukanye cyane no kubwiriza. Mose yari umuyobozi w’abisiraheri nyamara ntiyari azi no kuvuga neza, Imana imuha Aroni nk’uzajya amufasha gutambutsa ubutumwa.
Ibi bisa neza nko gufata umuntu wize kuvura ukamujyana mu mategeko. Ese yabibasha? Ari ukuvura ntabikora ari n’amategeko ntayashobora kuko atari impuguke muri yo.
Abayobora amadini bakwiye kumenya gutandukanya ibi bintu, bagashyira ho urwego rw’abavugabutumwa rugatandukana cyane n’urw’abapasiteri, abarimu n’abandi bayobora umukumbi. Iki nacyo ni ikibazo gituma abavugabutumwa benshi bahararukwa vuba.
6. Akamenyero
Yesu uko yari ari ejo n’uyu munsi ni ko akiri kandi ntazahinduka, uko ni ukuri. Ariko ntibivuze ngo tumumenyere. Kuki abavugabutumwa benshi usanga bafite ibintu bamenyereye ko bigomba kubaho igihe babwiriza kandi aho babwiriza hatatandukanye ?
Niba yarabwirije i bunaka yatera haleluya akabona bakomye mu mashyi cyane, ajya n’ahandi yabona batari gukoma mu mashyi cyane akagira ngo ntibafashijwe, kandi mu by’ukuri ikimenyetso cyo gufashwa si amashyi menshi n’akaruru, niko gutera ya haleluya umwanya ugashira ari muri haleluya zidashira. Ikibazo si uko abantu batafashijwe, ahubwo ikibazo ni ugushaka ko bigenda nk’uko ubushize byagenze.
Aha ni ho uzasanga bamwe barabahimbye amazina ya bimwe mubyo bakunda kugarukaho babwiriza ngo bituma abantu bafashwa. Abantu ntibafashwa n’udutendo yakoreshejwe mu kubwiriza ahubwo bafashwa n’umwuka w’Imana uherekeza ibyo avuga.
7. Ubuhanuzi bw’ibinyoma
Abantu benshi bagenda batakariza icyizere ubuhanuzi kubera umubare munini w’ibyo babahanuriye bababeshya ntibibe cyangwa bikabagiraho ingaruka mbi. Usanga umuvugabutumwa yabwirije neza abantu bafashijwe, ariko satani akababeshya ko kugira ngo yemerwe kurutaho ari uko yongeraho ngo : « Imana iravuze ngo… » n’ubwo yaba itavuze.
Hari n’ababihimbira aho kugira gusa ngo bemeze iteraniro, cyangwa akabikora kubera abandi yabonye babikora. Ibi bintu bibabaza Imana n’abantu cyane, kuko bituma abantu b’Imana batabasha gutandukanya imvugo y’Imana nyakuri n’iz’abantu.
Umubare munini w’abahanuriwe, babitse amasezerano menshi y’ibinyoma ndetse birirwa mu butayu basenga bayishyuza Imana kandi atazasohora kuko atari yo yayatanze. Hari n’aho bahanura bakabaha amafaranga bigatuma aho abonye bishoboye hose bajya kubahanurira kugira ngo abone uko abakuramo amafaranga.
Iyo babikoze kenshi rero abantu barabibwirana bagata agaciro batyo. Kandi uretse n’ibyo, bazabona ishyano abahanura ibinyoma, Imana ubwayo ndikishije ko ibibasiye. Ezekiyeli 13:1-8
8. Kutagira amahugurwa
Abavugabutumwa ntibakunda kugira aho bahurira ngo bahugurwe ku bijyanye n’umurimo bakora, usanga buri wese yimenya ni naho kuyoba bituruka kuko ntawo kubayobora. Akenshi n’amwe mu makosa yabo usanga avugwa hanze ariko nta muntu utera intambwe ngo abahugure, n’ubwo rimwe na rimwe nabyo biba bitoroshye, iyo bamaze kugira umubare munini w’ababakomera mu mashyi usanga ubabwira igitandukanye no kubashimagiza bamufata nk’ubarwanya ndetse nk’udakijijwe neza. Ariko bishobora kuba bigirana isano n’uburyo byakozwemo.
Rero guhugura, guhugurwa no guhugurika, ni imirimo myiza ikwiye kwitabwaho mu ivugabutumwa kandi igakorwa mu buryo bwiza butuma itanga umusaruro. Abayobozi b’amadini ntibakwiye kurebera gusa ngo birengagize uwo murimo mwiza.
Niyondora Vedaste [email protected]


text:
Imiryango y'Abakristu muri Kiliziya
Imiryango y’abakristu
Muri Kiliziya gatolika, uretse imiryango igamije kwiyegurira Imana n’igamije iyogezabutumwa, hashobora kubaho kandi amashyirahamwe y’abakirisitu bashaka kwisungana, bagakorera hamwe bagamije guharanira ubutungane, guteza imbere ibikorwa byo gusenga cyangwa ibyo kwigisha ubukristu, kwitangira iyogezabutumwa, ibikorwa by’urukundo, cyangwa se ibyo gucengeza amatwara y’ubukirisitu mu mibereho n’imikorere y’abantu b’iki gihe.(C.I.C.Can. 298)
Aya mabwiriza akurikira agamije kutwereka umurongo bene ayo mashyirahamwe agomba kugenderamo kugira ngo abashe kubaho no gukorana n’amaparuwasi cyangwa na diyosezi mu mucyo kandi ku buryo bwagirira Kiliziya akamaro.
Abakirisitu bafite uburenganzira bwo gushinga amashyirahamwe babyiyumvikaniyeho ubwabo kugira ngo baterane inkunga mu gukurikirana intego zivugwa haruguru(C.I.C. Can. 299, &1).
Bene ayo mahuriro, yitwa amashyirahamwe yigenga, akinjirwamo gusa n’ababishatse, nta gahato(Can.299, &2).
Nta shyirahamwe ry’abakristu ryigenga rishobora kugira umwanya muri Kiliziya ridafite amategeko shingiro arigenga(Statuts) yemewe n’ubuyobozi bwa Kiliziya bubifitiye ububasha(C.I.C Can. 299&3).
Ntashyirahamwe na rimwe rishobora kwiyita ‘’Gatolika’’ ritabyemerewe n’ubuyobozi bwa Kiliziya bubifitiye ububasha(C.I.C. Can.300)
Amashyirahamwe ayo ariyo yose, yaba ayashyizweho na Kiliziya cyangwa se ayo abakristu bishyiriyeho ku giti cyabo(associations publiques ou privées), agomba kugira amategeko shingiro ayagenga(Statuts). Ayo mategeko agomba gusobanura kuburyo buhagije ibi bikurikira(Can.304).
- Icyo iryo shyirahamwe rigamije,
- Icyicaro cyaryo ;
- Ibisabwa abashaka kuryinjiramo ;
- Uburyo umuyoboke waryo areka kuba we ;
- Imiyoborere y’ishyirahamwe;
- Uburyo inteko rusange itumizwa kandi igafata ibyemezo, kabone n’ubwo bose baba batabonetse;
- Aho rizakura umutungo urifasha kugera kuntego ryiyemeje;
Ububasha bwo kwemerera ishyirahamwe ry’abakirisitu kubaho no gukora, ryaba iryashyizweho na Kiliziya cyangwa iryishyiriweho n’abakirisitu ubwabo, bufitwe na:
- Papa: iyo ishyirahamwe rikorera mu bihugu bitandukanye;
- Inama y’abepisikopi b’igihugu: iyo ishyirahamwe rifite abayoboke hirya no hino mu gihugu;
- Umwepisikopi wa diyosezi: iyo ishyirahamwe rivukiye muri iyo diyosezi cyangwa se rikorera mu bwatsi bwayo honyine (C.I.C. Can. 312, &1).
Nta shyirahamwe ry’abakristu na rimwe rishobora gutangira gukorera mu maparuwasi ritabyemerewe n’umushumba wa diyosezi mu rwandiko, kabone n’ubwo ryaba ryaremewe mu yindi diyosezi ndetse no murwego rw’isi(C.IC. Can. 312, &2).
Amashyirahamwe y’abakirisitu, ayo ari yo yose, agomba kurangwa n’umugenzo mwiza wo kumvira abayobozi ba Kiliziya mu nzego zayo zose kugera kuri padiri mukuru wa paruwasi. Abo bayobozi bafite inshingano zo gukurikiranira hafi imikorere n’imibereho y’amashyirahamwe yose y’abakristu yemewe kugira ngo amaherezo atazava aho ata umurongo w’ukwemera gatolika cyangwa hatazadukamo andi matwara n’imikorere bidahwitse byabangamira umutekano wa Kiliziya n’ubumwe bwayo(C.I.C Can.305).
Amashyirahamwe y’abakristu yemewe, afite uburenganzira bwo kwishyiriraho amategeko ngengamikorere, gukora inama mu bwisanzure, kwishyiriraho abayobozi, za komisiyo n’abacungamutungo, nta gahato, mu buryo bwateganyijwe n’amategeko shingiro(Statuts) ya buri shyirahamwe(C.I.C Can. 309).
Imiryango y’agisiyo gatolika
“Agisiyo Gatolika’’ bishaka kuvuga ubuhamya bwihariye bw’abakristu b’abalayiki bibumbiye mu mashyirahamwe bafite intego yo gucengeza amatwara y’ubukristu mu bo babana cyangwa bakorana, bityo bakaba “umunyu w’isi n’urumuri rw’isi”(Mt 5, 13-16) batanga urugero rwiza.
“Agisiyo gatolika” yatangiye by’ukuri mu kinyejana cya 19, ishimangirwa n’inama mpuzamahanga ya Kiliziya Vatikani II (1962-1965). “Agisiyo gatolika” niwo muyoboro abakirisitu b’abalayiki bashobora kugaragarizamo uruhare rwabo mu murimo w’iyogeyabutumwa.
Imiryango y’agisiyo gatolika ni amashyirahamwe y’abakristu, cyane cyane abalayiki, basangiye umugambi wo gufatanya mu guhuza ukwemera gatolika n’ubuzima bwabo bwa buri munsi kandi bagaharanira gucengeza amatwara y’ivanjili mubo babana. Biyemeza kuba intumwa za Kirisitu n’abanyeshyaka ba Kiliziya aho bari hose. Babigaragariza cyane cyane mu ngero z’imibereho yabo, imitekerereze yabo, n’imikorere yabo.
Imiryango y’agisiyo gatolika igenewe kandi gufasha abayoboke bayo kwitagatifuza ubwabo bumva inyigisho, basengera hamwe, bagira umwete wo guhabwa amasakaramentu kenshi, kandi bihatira kubana kivandimwe, ndetse bagakosorana igihe bibaye ngombwa.
Imiryango y’agisiyo gatolika iri mu rwego rw’amashyirahamwe y’abakirisitu yigenga. Amabwiriza yerekeranye na bene ayo mahuriro, nk’uko yasobanuwe haruguru, arayireba.
Kugira ngo ishyirahamwe ry’abakristu rivutse muri paruwasi cyangwa se rikomoka ahandi, ribashe gukora ku mugaragaro nk’umuryango w’agisiyo gatolika, rigomba kubanza kwimenyekanisha mu buyobozi bwa paruwasi ritangiriyemo, rigasobanura amateka yaryo n’amatwara yaryo, kandi rikerekana amategeko nshingiro arigenga(statuts).
Byanditswe : tariki ya 02 Ugushyingo 2017 saa 13:15:53, ubu
, : 374
Uwabitangaje : Robert MAKUTA
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
Umuhanzi Sam Muvunyi yashyize hanze Indirimbo nshya isaba abanyarwanda kwimakaza umuco wo kugengwa n’Imana – Audio/ Free dawnolod
Yanditswe na Imanishimwe Dieudonne March 4, 2017
Umuhanzi akaba n’ umuramyi SAM Muvunyi arakataje mu bikorwa by’ iviugabutumwa biciye mu ndirimbo muri uyu mwaka wa 2017 , yashyize hanze indirimbo yise “Vugana Nanjye “ ikangurira ikanashishikariza abatuye […]
Umuhanzi akaba n’ umuramyi SAM Muvunyi arakataje mu bikorwa by’ iviugabutumwa biciye mu ndirimbo muri uyu mwaka wa 2017 , yashyize hanze indirimbo yise “Vugana Nanjye “ ikangurira ikanashishikariza abatuye isi n’ abanyarwanda muri rusanjye Kwimakaza umuco wo kugengwa n’ Imana ikaganza ibyo bakora mu ubuzima bwabo bwa buri munsi .
Sam Muvunyi n’ umuhanzi uririmba indirimbo zihimbaza Imana mu Rwanda wamenyekanye ku ndirimbo nka “Yesu ni byose, Nzamamaza wowe ” asenengera mw’ itorero rya Adepr Gikondo Karugira akaba n’ umuyobozi w’ itsinda ryo Kuramya no Guhimbaza ritwa “ God’ s Holines “muri iri torero abarizwamo
KANDA HANO WUMVE INDIRIMBO YA SAMU MUVUNYI YAKUNZWE CYANE YISE ” YESU NIBYOSE “./FREE DAWNOLOD
Aganira n’ umunyamakuru wa IBYIRINGIRO.RW ubwo yategezagaho indirimbo ye shya yise “Vugana Nanjye “ yadutangarije byinshi kubutumwa buyi kubiyemo agira ati “ mbazaniye indirimbo nise “Vugana Nanjye “ ikubiyemo ubutumwa bugaragaza ubuzima bw’ umukristo hagati n’ Imana umunsi ku wundi
Iyi ndirimbo igitecyerezo cyayo cyaje mu gihe nibazaga ikintu nyamukuru kwiriye gusaba Imana mu buzima bwanjye bwa buri munsi nsanga ntakindi nasaba Imana uretse ku yisaba guhorana nayo Isegonda ku Isegonda inganiriza, Inyigisha uko akwiriye gukora umurimo wayo nanjye nkayisobanuza icyo yifuzako nayikorera .
Maze kubiterezaho nasanze icyo cyifuzo mfite nagisangiza abandi bakristo bose bakabigira intero n’ inyikirizo mu buzima bwabo bwa buri munsi bakajyengwa n’ Imana bakaganira nayo mpitamo kubicisha mu ndirimbo nise “ Vugana Nanjye “ izabafasha kwimakaza uwo muco “
Kugeza ubu Umhanzi SAM Muvunyi ari kurangiza Albun ye ya mbera izaba iriho indirimbo 11 , 9 zimaze kurangira z’ anajwi imwe amaze kuyikorera amashusho yakomeje adutanagariza ko hamwe no gusenga n’ izindi azazikorera Amashusho .
Azikorana ubwitonzi kuko Imana nayo icyene ibintu bisa neza kuburyo nimba abantu bumva indirimbo za majiwi bakumvamo gusigwa ku mwuka w’ Imana yifuzako n’ uzareba video azasangamo ubwiza bw’ Imana .
KANDA HANO WUMVE INDIRIMBO NSHYASHYA YA SAMU MUVUNYI YISE ” VUGANA NAJYE “./FREE DAWNOLOD
IBYIRINGIRO.RW


text:
Hari ibintu bitandukanye bikurura abakobwa, iyo babonye umusore bwa mbere, bikabatera kumukunda, hakaba n’igihe bibakurura batarabonana na nyir’ubwite amaso ku maso.
Abanyarwandakazi basaga 40 batangaje ibintu bakundira abasore bigiye bitandukanye abo bakobwa bakaba bari mu kigero cy’imyaka 18 na 30.
Ibyo nanditse bibakurura ni ibyahuriweho nabenshi muribo.
Kaneza Moria avuga ko yakunze umusore kubera ijwi rye. Ati “Nakunze umuhungu ukora kuri Radiyo imwe ya hano mu Rwanda ntaramubona nkuruwe n’ijwi rye gusa, nakoze uko nshoboye kose mbonana nawe amaso ku maso turaganira numva ndishimye.’’
Uyu mukobwa kimwe na bagenzi be batandukanye bavuga ko bashobora kumva ijwi bagahita bakunda nyira ryo bataramubona.
Abandi nabo ariko ngo bikundira umusore ufite igihagararo, ibigango n’ubwanwa.
Musonera Teddy ati’’Umusore wirabura ufite ibigango n’ubwanwa niyo yaba adafite isura nziza arankurura.’’
Yakomeje yongeraho ko uyu musore iyo afite icyo gukora birushaho kuba byiza, kuko ngo aba ari n’umunyembaraga.
Hari n’abandi bakururwa n’ubumenyi bw’umusore, haba mu buzima busanzwe cyangwa mu bumenyi bwo mu ishuri. Hakiyongera no kwiyubaha n’ibindi bitandukanye, uretse ko hari n’abagiye bavuga ko niyo umusore yaba adafite ibi byose ariko yifashije, ngo nta cyabuza umukobwa kumukunda cyangwa gukururwa n’uwo musore.
Hari ibintu bitandukanye bikurura abakobwa
Hari ibintu bitandukanye bikurura abakobwa, iyo babonye umusore bwa mbere, bikabatera kumukunda, hakaba n’igihe bibakurura batarabonana na nyir’ubwite amaso ku maso.


text:
Bimwe mu Biranga ba Norma
Ni umuntu ugira ibanga bihambaye, ni umugore w’icyerekezo ukora ibintu mu buryo bwe yitonze ariko akamenya ko abikoze neza. Ni umuhanga usanga yibaza kuri buri kintu cyose, akagisesengura ndetse abaza ibibazo byinshi byaba ibyoroheje ndetse n’ibicanganyikisha abantu.
Nubwo atuje ariko Norma agira amakare ku muntu wese ugaragaza ko atamushyigikiye cyangwa se witandukanya n’igitekerezo cye. Ni umuntu udakunda ibyo gucyekeranya, afata umwanya we akagenzura ndetse usanga ari n’umuntu ukunda gusoma ibitabo, ntagire ubute.
Nubwo avuga macye akunda gusabana no kuba hamwe n’abandi mu gihe cyabyo. Akunda gukora ubushakashatsi, gutsura umubano n’abandi no gushakisha icyazana amahoro.
Aziko ubuzima atari inzira igororotse niyo mpamvu mu bibazo n’ibyishimo akomeza kumva ko agifite agaciro akagerageza kwiha akanyabugabo. Iyo ari mu rukundo abigira ibanga , ntabwo abisakaza kandi iyo bibaye ngombwa ahitamo kuba yaba wenyine aho kuba ari kumwe n’inshuti atizera cyangwa imuryarya.
Iyo akiri umwana aba ashimishije agakunda guteteshwa kugira ngo yisanzure ku bantu. Mu buto bwe usanga abaza ibibazo byinshi bisa nko gutesha umutwe, ababyeyi be baba bagomba kumusubiza buri kibazo yibaza ndetse bagatuma arushaho kunguka ubumenyi kubyo adasobanukiwe byose. Aba akeneye kwigishwa gusaranganya n’abandi hakiri kare kugira ngo atazakurana uwo muco wo kwikubira.


text:
Kubaka urugo bikorwa na benshi ariko kandi kubaka neza ntago ari ibya buri wese. Buri wese rero mu rugo aba afite ibyo akora bikazana inyungu kuri bose. By’umwihariko hari ibintu iyo umugore abikora biba byiza kugirango urugo rukomere. Nimwe muri ibyo rero ni ibi bikurikira :
1. Ntugashake gukoresha umugabo wawe ibyo ushaka ( manipulation)
2. Gira isuku kandi ugaragare neza mu myambarire
3. Vuga ibyiyumviro byawe n’ibiguhangayikishije mu buryo bwiyubashye
4. Shyigikira kandi utere akanyabugabo (encourager)umugabo wawe
5. Vuga amagambo meza y’urukundo ajyanye n’ibihe murimo
6. Kora k’uburyo iwawe haba amahoro
7. Hora ureba kandi utinde ku byiza by’umugabo wawe
8. Gira ubwenge mu buryo ukoresha amafranga
9. Gira umutuzo igihe cyose (relaxed) kandi wita ku bakugana
10. Ibyo ukorera umugabo n’umuryango ubikore mu rukundo rwa Yesu
ibyo ni bimwe, ufite ibindi uzi wakongeraho byandike ahabugenewe munsi y’iyi nkuru.
Byavuye mu nyigisho za Jacky umujyanama mu muryango
Niba hari igitekerezo cyubaka watanga uhereye kuri iyi nkuru cyandike hasi ahabugenewe.
Urwego News
Imyororokere
Amabwiriza 10 ya ngombwa ku mugore wubatse
Kubaka urugo bikorwa na benshi ariko kandi kubaka neza ntago ari ibya buri wese. Buri wese rero mu rugo aba afite ibyo akora bikazana inyungu kuri bose. By’umwihariko hari ibintu iyo umugore abikora biba byiza kugirango urugo rukomere. Nimwe muri ibyo rero ni ibi bikurikira :
Labels: abagore


text:
ISOMO RYA MBERE
Igitabo cya kabiri cy’Abami (2 Bami 4, 42-44)
Muri iyo minsi, mu gihugu hose hari harateye inzara, nuko 42haza umuntu aturutse i Behali-Shalisha, azanira Elisha umuntu w’Imana ibiryo by’umuganura: byari imigati makumyabiri y’ifu y’ingano, n’umufuka umwe wuzuye ingano zigisarurwa. Elisha aravuga ati «Nimubigaburire abantu barye!» 43Umugaragu we aramusubiza ati «Nashobora nte kubigaburira abantu ijana?» Aramusubiza ati «Bibagaburire barye, kuko Uhoraho avuze ngo bazarya kandi basigaze!» 44Umugaragu agaburira abantu, bararya kandi baranabisigaza nk’uko Uhoraho yari yabivuze.
ZABURI (Zab 145 (144), 10-11,15-16,17-18)
Inyik/ Nyagasani, ubumbura ikiganza cyawe,
maze twese ukaduhaza ibyiza.
Uhoraho, ibiremwa byawe byose nibijye bigushima,
abayoboke bawe bagusingize!
Bazarate ikuzo ry’Ingoma yawe,
batangaze ubushobozi bwawe
Bose ni Wowe bahanga amaso bakwiringiye,
maze ukabaha icyo barya igihe kigeze.
Ubumbura ikiganza cyawe,
maze ibinyabuzima byose ukabihaza icyo byifuza.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mu
ISOMO RYA KABIRI
Ibaruwa Mutagatifu Pawulo lnrnmwa yandikiye Abanyefezi (Ef 4,1-6)
Bavandimwe, 1ubu rero jyewe uri ku ngoyi nzira Nyagasani, ndabinginga ngo mugenze mu buryo bukwiranye n’ubutore bwanyu: 2nimubane mu rukundo, murangwe n’ubwiyoroshye, n’ituze, n’ubwiyumanganye, mwihanganirane muri byose, 3kandi mwihatire kugumana umutima umwe ubahuza mu mahoro. 4Nk’uko Umubiri ari umwe na Roho akaba umwe, ni na ko mwahamagariwe gusangira ukwizera kumwe. 5Nyagasani ni umwe, ukwemera ni kumwe, batisimu ni imwe, 6n’Imana ni imwe Yo Mubyeyi wa bose, usumba bose, agakorera muri bose kandi agatura muri bose.
IBANGONDlRIMBO RIBANZIRIZA IVANJIU (Lk7,16)
Alleluya. Alleluya.
Umuhanuzi ukomeye yaduturutsemo,
kandi Imana yasuye umuryango wayo.
Alleluya.
IVANJILI
+ Yohani (Yh 6,1-15)
Muri icyo gihe, 1Yezu ajya hakurya y’inyanja ya Galileya ari yo Tiberiya. 2Abantu benshi baramukurikira, bitewe n’uko babonaga ibimenyetso yerekanaga akiza abarwayi. 3Nuko Yezu aterera umusozi, ageze mu mpinga aricara ari kumwe n’abigishwa be. 4Ubwo Pasika, umunsi mukuru w’Abayahudi yari yegereje. 5Yezu arambura amaso abona cya kivunge cy’abantu kije kimugana. Ni ko kubaza Filipo ati «Turagura he imigati yo kugaburira bariya bantu?» 6Ibyo yabimubwiye amwinja kuko yari azi icyo ari bukore. 7Filipo aramusubiza ati «N’uwagura imigati y’amadenari magana abiri, umuntu ntiyabonaho na kanzinya.» 8Umwe mu bigishwa be witwaga Andereya, mwene nyina wa Simoni Petero, aramubwira ati 9«Hano hari agahungu gafite imigati itanu y’ingano za bushoki n’amafi abiri, ariko se byamarira iki abantu bangana batya?» 10Yezu ati «Nimwicaze abantu.» Aho hantu hari ibyatsi byinshi. Nuko baricara, abagabo bari nk’ibihumbi bitanu. 11Maze Yezu afata imigati, arashimira, ayigaburira abari bicaye aho, abaha n’ifi uko bazishakaga. 12Bamaze guhaga Yezu abwira abigishwa be ati «nimurundarunde ibimanyu bisigaye ntihagire ibipfa ubusa.» 13Babishyira hamwe, maze buzuza inkangara cumi n’ebyiri z’ibimanyu kuri ya migati itanu y’ingano za bushoki, byashigajwe n’abari bariye. 14Abo bantu babonye ikimenyetso Yezu amaze gukora baravuga bati «Koko ni ukuri, uyu ni wa Muhanuzi ugomba kuza mu isi.» 15Yezu rero amenya ko bagiye kuza kumujyana ku mbaraga bakamwimika, arongera ahungira ku musozi ari wenyine.


text:
Kuva Diyosezi ya Byumba yashingwa ku wa 05.11.1981, abapadri bayobora Paruwasi cathédrale ya Byumba babanaga na Musenyeri n’abandi bapadri bashinzwe imirimo rusange ya Diyosezi. Mu minsi ishize abapadri bagejeje k’umushumba wa Diyosezi icyifuzo cyari kimaze igihe cyo kuba bagira urugo rwabo, Umushumba wa Diyosezi acyakira neza.
Kuri uyu wa 01 kamena 2011 i saa kumi n’ebyiri n’igice za nimugoroba nibwo imihango yo gutaha urugo rushya ruherereye iruhande rwa Cathédrale ya Byumba (ahahoze hitwa kwa Nicole BRANCHER witangiye Diyosezi ya Byumba kuva ikivuka, Imana ikaba yaramuhamagaye ku wa 19.10.2007) yatangiye, hari Umushumba wa Diyosezi, abasasedoti baturutse mu maparuwasi atandukanye, abihayimana n’abakristu.
Ibirori byo gutaha urugo rushya byabimburiwe no gusabira abasaserdoti bagiye gutura urwo rugo no kuruha umugisha, uwo muhango ukaba wayobowe na Nyiricyubahiro Myr Servilien NZAKAMWITA, Umushumba wa Diyosezi.
Umushumba amaze gutera amazi y’umugisha inyubako y’urugo rushya, habayeho kuganira no gusangira. Mu Ijambo rye, Padri Materne HABUMUREMYI, Padri Mukuru wa Paruwasi Cathédrale yahaye ikaze abari aho, ashimira Umushumba wa Diyosezi wakiriye neza icyifuzo cy’uko abapadri ba paruwasi bagira urugo rwabo, bakisanzura kandi ababasuye bakaza bagana koko Paruwasi n’abapadri bayo. Yashimiye abapadri bamufashije muri iyo nzira, n’abakristu bitanze kugira ngo urugo rushya rubashe gutahwa.
Padri Materne yaboneyeho kandi kwibutsa ko ari n’umwanya ukomeye Paruwasi ya Byumba yifatanyije n’andi maparuwasi yose, abasaserdoti n’abakristu ba Diyosezi yose bifurizaho Umushumba wa Diyosezi Anniversaire nziza y’Imyaka 15 amaze ari Umwepiskopi. Padri Materne yashoje agira ati “turwubake rugume kandi ikaze ku bapadri n’abakristu mu rugo rushya”.
Mu Ijambo rye, Igisonga cya Musenyeri Myr Didace RUZINDANA yagize ati “uyu mugoroba urashimishije kuko guhurira hamwe twifuriza anniversaire nziza Umwepiskopi wacu ari ikintu cyiza”. Yibukije ko ku wa 11 Nyakanga 2011 Diyosezi izifatanya n’Umushumba wa Diyosezi uzizihiza imyaka 40 ahawe ubusaserdoti, bikazakorwa abasaserdoti n’abakristu baherekeza umwepiskopi mu rugendo nyobokamana i Kibeho. Yaboneyeho kandi kwifuriza abapadri ba paruwasi ya Byumba urugo ruhire. Ati “bizabafashe kurushaho kwitangira imirimo ya gitumwa mushinzwe”. Yashimiye kandi abakristu ba Paruwasi ya Byumba kuko bumvise ko inkingi imwe itagera inzu, bakaba bakora byinshi bafasha abapadri babo kandi biyubakira paruwasi.
Umushumba wa Diyosezi we ati “uru rugo rwubatse k’umugisha w’Imana, niruberwe, ruhorane ituze kandi rube urugo rugendwa.” Yishimiye kandi ko umunsi wahujwe no kwibuka imyaka 15 amaze ari umwepiskopi. Yavuze ko kuba umuryango mugari wateranye ngo utahe urugo rushya rw’abasaserdoti, ari ikimenyetso kigaragaza uburyo abapadri bakunzwe. Ati “mukomeze mukundwe na bagenzi banyu b’abasaserdoti, n’ababikira bashiki banyu n’abakristu mwitangira.”
Umushumba wa Diyosezi kandi yashimiye abasaserdoti n’abakristu uburyo bamusabira kugira ngo abe uko Imana ibyifuza kandi ngo abe uko imbaga y’Imana ibimutezeho. Ati “Imyaka maze ndi muri Diyosezi ya Byumba ndayishimiye kandi ntimvuna kuko ndi kumwe n’abakristu, n’abasaserdoti Imana impa ngo dufatanye urugendo ruyigana.”
Yibukije ko amaze imyaka 40 ari umusaserdoti agira ati “ndashimira Imana yatumye nyimara ndi mu ntama zayo”. Yarangije yongera gusaba isengesho abakrsitu bose agira ati “gusabira umwepiskopi ni inshingano z’umukristu. Yongeye kandi kwifuriza ishya n’ihirwe abasaserdoti Padri Materne HABUMUREMYI, Padri Athénogène TUYISHIME na Fratri Aimable UWIRAGIYE bagiye gutura mu rugo rushya rw’abapadri bayobora paruwasi cathédrale ya Byumba.


text:
Abicishije ku rubuga rwa Twitter, Minisitiri w’Intebe Anastase Murekezi yihanganishije Umuryango wa Senateri Mucyo, agaruka no ku butwari bwamuranze mu gihe cyose yamaze akorera igihugu.
Yagize ati “Guverinoma y’u Rwanda itewe agahinda n’urupfu rwa Nyakubahwa Senateri Mucyo Jean de Dieu, yakoranaga umurava mu gukorera u Rwanda, nihanganishije umuryango we. Imana yakire roho ye, naruhukire mu mahoro.”
Ubutumwa bwa Minisitiri w’Intebe bwihanganisha Umuryango wa Senateri Mucyo bunajyana no kugaragaza uko yabonwaga, buje bukurikira ubw’abayobozi batandukanye mu Rwanda.
Minisitiri w’Ubutabera Busingye Johnston abicishije ku rubuga rwa Twitter yagize ati “Ruhukira mu mahoro Nyakubahwa Mucyo, umurage wawe ukomeye wagize u Rwanda ahantu Abanyarwanda bose baterwa ishema no kuhita iwabo aho batuye n’aho bagenda.”
Perezida wa Sena, Bernard Makuza yavuze urupfu rwa Senateri Mucyo ari akababaro ku gihugu, kandi ko bahombye umukozi w’umurava.
Ati "Mucyo rero mu by’ukuri adusizemo icyuho, kuko ni umubyeyi ariko ni n’umwe mu bitangiye igihugu.Ni umuntu wakoraga akazi n’ubwitange bwinshi cyane kandi agakora ibishoboka byose kugira ngo umurimo akora utungane. Ni akababaro rero ku gihugu."
Olivier Nduhungirehe, Ambasaderi w’u Rwanda mu Bubiligi yagarutse ku mirimo itandukanye Mucyo bakomoraga mu yahoze ari komini imwe yitwaga Mbazi. Imwe muri yo irimo kuba yarabaye Umushinjacyaha Mukuru, aba umuyobozi wa Komisiyo yigaga ku ruhare rw’Abafaransa muri Jenoside yakorewe Abatutsi n’indi myanya itandukanye. Yavuze ko Mucyo yari inyangamugayo, asabira roho ye kuruhukira mu mahoro.
Senateri Mucyo yitabye Imana ahagana saa tatu n’iminota icumi ubwo yajyaga mu kazi. Yaje kunyerera ku ngazi (escaliers) yitura hasi ajyanywe kwa muganga ari naho yapfiriye.


text:
Ngendahimana yatandukanye n’abo mu muryango we mu 1994 ubwo bahungiraga muri Repubulika Iharanira Demokarasi ya Congo. Icyo gihe yari afite imyaka ine gusa nk’uko byemezwa na se, Jean Biziyaremye wo mu Karere ka Bugesera.
Yongeye kubona umuryango we nyuma nyuma y’imyaka irenga 22 Komite Mpuzamahanga ya Croix-Rouge (CICR) ibigizemo uruhare muri gahunda yayo yo guhuza abatanye n’ababo mu bihe by’intambara cyangwa imidugararo.
Akimara kubona se umubyara n’abavandimwe be kuri uyu kabiri tariki 30 Kanama 2016, Ngendahimana ntiyabashije kwihangana kuko yahise arira kubera ibyishimo.
Yagize ati “Nari nzi ko bose bashize, siniyumvishagako nshobora kuba mfite umuryango.”
Umubyeyi we Biziyaremye nubwo ari umusaza w’imyaka 60, na we yaturitse ararira ubwo yamuhoberaga ku bw’ibyishimo byo kumubona ari umugabo baherukanaga ari akana gato.
Biziyaremye n’ikiniga cyinshi yagize ati “Sinigeze nemera ko umwana wanjye yapfuye kuko buri gihe nahoraga nibwira ko nzamububona, none Imana iramungaruriye.”
Uyu musore amenye ko afite umuryango ndetse ko afite aho akomoka mu karere ka Bugesera mu murenge wa Nyamata, ibintu ubundi byajyaga bihora bimushengura kuba atazi aho akomoka.
Mu bo mu muryango we Ngendahimana yakundaga gutekereza cyane, ni mushiki we witwa Yamfashije yibukiraga ku kabyiniriro ka “Kigufuri” kanamufashije cyane gukomeza gutekereza uyu muryango.
Ku bavandimwe n’abaturanyi, byari ibyishimo ndetse n’ibitangaza bikomeye kubona uwo musore yongeye kugaragara mu gihe bari barihebye bazi ko yapfuye.
Ubuzima bubi yanyuzemo n’uburyo bwahinduye no kongera kubona umuryango
Ngendahimana yisanze muri Congo Kinshasa wenyine hafi y’umupaka wa Angola. Yatoraguwe n’umuryango w’Abanyecongo uramurera ndetse ngo unamuha izina rishya rya Ntabanganyimana Aboubacar Raymond kuko atari acyibuka amazina yiswe n’ababyeyi be.
Komite Mpuzamahanga ya Croix-Rouge ni yo yaje kuhamukura imugarura mu Rwanda kugira ngo imufashe gushakisha umuryango we.
Nyuma y’igihe kitari gito umuryango we ushakishwa ukabura, uyu musore yaje kujyanwa kurerwa muri kimwe mu bigo by’imfubyi mu Rwanda, aho yavanywe ajyanwa mu muryango ngo umurere.
Asobanura ko umuryango waje kumunanira ndetse ahitamo kuyoboka iy’umuhanda, ubuzima yabayemo mu gihe kitari gito.
Gusa ngo guhora atekereza ko ari we wenyine usigaye mu muryango, dore ko atari azi naho akomoka, yavuye mu buzima bwo mu muhanda ahitamo kwishakira akazi atangira kwitunga.
Asanzwe yibera mu mujyi wa Kigali aho akora akazi ko gukora isuku ku manywa ndetse no kurara izamu nijoro kugira ngo abashe kwiteza imbere aharanira kubaho.
Mu ntangiriro z’ukwezi kwa Gatandatu uyu mwaka nibwo yegereye CICR ayisaba kumutangira itangazo rirangisha ababyeyi be ngo agerageze amahirwe ya nyuma.
Amahirwe yaje kumusekera, se ahita yandikira CICR ayimenyesha ko uwo mwana ari uwe.
Ngendahimana avuga ko kuba yabonye umuryango we ari impinduka ikomeye mu buzima bwe igiye gutuma noneho arushaho kugira ishyaka n’icyizere cyo kubaho.
Ati “Ubu mfite uwo nzajya ngisha inama nkamwita papa, mbese nanjye mbaye umwana mu bandi kuko nabagaho naribuze, ntazi icyo ndicyo.”
CICR ikomeje guhuza abanyarwanda, cyane cyane abana batandukanye n’ababo mu gihe cy’intambara.
Kuva nyuma ya Jenoside yakorewe Abatutsi mu 1994, abasaba 20000 bamaze guhuzwa n’ababo ariko hakaba hakiri abana bato basaga 150 ndetse n’abakuru barenga 110 bagishakisha imiryango yabo.
Usibye guhuza Abanyarwanda kandi, CICR ikomeje no guhuza imiryango y’impunzi z’Abarundi yagiye itatana mu gihe cyo guhunda berekeza mu Rwanda no mu bindi biguhu by’ibituranyi.


text:
Guverineri w’Amajyepfo arashishikariza abaturage guhuza ubutaka
Guverineri w’intara y’Amajyepfo, Munyentwali Alphonse arashishikariza abaturage bo muri iyi ntara kwitabira gahunda yo guhuriza hamwe ubutaka no guhinga ibihingwa bijyanye n’aho batuye kuko More...
Nyanza: Abaturage barasabwa kwirinda amagambo asesereza mu bihe by’icyunamo
Ubwo guverineri w’Intara y’Amajyepfo yagiranaga inama mu karere ka Nyanza na komite mpuzabikorwa y’iyo Ntara ku itariki 30/03/2012 yasabye abaturage kwirinda amagambo asesereza mu bihe by’icyunamo. Guverneri More...


text:
Mu rukundo habaho gushishoza, uko umuntu akubwiye ndagukunda si ko mu by’ukuri aba abikuye ku mutima, rimwe na rimwe hari igihe aba agamije kugukuraho ubutunzi bw’amafaranga cyangwa se akaba agamije kuryamana nawe, aha turibanda ku rukundo rw’umusore n’inkumi cyane cyane rwakabaye rufite intego yo kurushinga.
Mukobwa rero niba ufite umukunzi mukaba mumaranye igihe hari ibimenyetso bisa nk’ibi tugiye kukubwira, uzashishoze ushobora kuzasanga umusore wita umukunzi wawe nta ntego afite yo kubana nawe ahubwo agukunda rwa rukundo rugezweho rwo mu mashuka.
1.Ibiganiro biganisha ku mibonano: Aha umusore ugunda uzasanga atinya kukubwira ibiganiro cyangwa kuguha ingero zivuga ku mibonano mpuzabitsina, niyo rimucitse ubona yikanze ariko umusore ugamije kuryamana nawe, uzasanga buri kanya ashaka ko mwiganirira kuri iyo ngingo.
Akakubaza niba uzi uko bikorwa, niba warabikoze, wabikoranye na nde, ese wumva uzongera kugerageza, urumva udafite amatsiko se, wumva waryamana n’umusore umeze ute, uri isugi se n’ibindi bibazo byinshi nk’ibyo. Bene uyu musore uzamwitondere.
2.Kukurata ubwiza: Yego ugukunda n’ubundi ahora akurata ubwiza, ariko umusore ushaka ko muryamana agira ibice akunda kukurata cyane cyane nk’ikibero, amabere, ikibuno, … akihanikira ati: “ufite ikiberi kiza, uwampa amahirwe nkagikoraho”.
3.Kugusaba kumusura kenshi: Umusore ushaka ko muryamana ahora agusaba kumusura, niyo umusabye ko muganirira ahandi hatari aho ashaka usanga atabyishimiye. By’umwihariko noneho iyo aba mu nzu ya wenyine (ghetto) bwo yanakwemera akagukodeshereza indege ariko ukahaza, mukobwa rero uzashishoze ubanze wibaze impamvu ahora agusaba kuza iwe.
4.Kutakwereka inshuti ze: Ubusanzwe umusore utagukunda iteka ahora atifuza ko inshuti ze zikumenya kuko nubundi aba azi ko mutazahorana, muri we imbere mu mutima icyo aba agamije ni ukuryamana na we ejo ugacaho ukagenda, ubundi aba yifuza ko aho muri hose muba muri babiri gusa.
5.Impano zirimo imyambaro y’imbere: Iyo wemeye izi mpano zirimo amakariso, amasutiye,… uzajye umenya ko igisigaye ari ukureba niba iyo myambaro yakubereye, azagusaba kureba ko uberewe nibiba na ngombwa agukoreho.
6.kukunywesha inzoga: Burya agasembuye gatera akanyabugabo, umusore uzabona aguhata kunywa inzoga cyangwa ibindi bisindisha cyangwa ibiyobyabwenge aba yarabuze aho aguhera ashaka kugufatirana ngo akugushe mu mutego utakibasha kwikontorora.
7.Kugusaba guhurira ahiherereye: Ashobora guhora agusaba ko muhura nijoro, ahantu hiherereye, niyo musohokanye aba ashaka ko mwicara mu muhezo wa mwenyine hamwe aba yifuza ko aza kugukoraho nta muntu ubareba.
8.Amafoto na video by’urukozasoni: Uzabona akoherereje udufoto tw’abakobwa cyangwa abasore bambaye ubusa cyangwa se bari mu busambanyi, iyo abonye ubikunze arushaho kubikoherereza noneho akajya akoherereza video z’urukozasoni (video pronographique), nabwo uzitonde ushishoze, nabona ubikunze uzamenyeko mu minsi mike azahita agushaka ku ntego.’
9.Kukujyana mu kabyiniro: Iyo mukagezemo ashobora kugusaba ko mubyinana, uko mubyinana niko arushaho kugutinyuka akagukoraho, ariko yumva imiterere y’umubiri wawe, cya kibuno yarataga akabasha kugikoraho, ka gatuza akabasha kukegamamo mubyina, iyo bitabaye ibyo akujyana muri twa tubari barara bamansura,…
10.Kuguhoza mu gihirahiro: Iyo umubajije intego y’urukundo rwanyu, ntashobora kukubwira ati umwaka utaha nifuza ko umbera umugore, reka da, yumva mwahora muri filingi gusa, ikindi kandi iyo muryamanye rimwe atangira guhinduka na twatugambo twiza tukayoyoka.
Uwineza Vanessa@Rwandapaparazzi.rw
39,529 total views, 0 views today


text:
Abantu bakunze gusokesha imisatsi ku munsi w’ubukwe bitewe nuko bifuza ariko abenshi iyo bafite inweri cyangwa ibisuko niyo zaba ari nshya bahita bazikuraho bagasokoza imisatsi yabo ariko burya ushobora gusokoza inweri zawe neza ukaba uri umugeni usa neza.
Inweri z’ubwoko butandukanye ushobora kuzirimbana ku munsi wawe w’ubukwe utiriwe usikuraho gusa ukaba washyiramo ivara nko mu misatsi cyangwa se ugashyiramo utundi turimbo tw’abageni bashyira mu misatsi.
Inweri( ibisuko) ku mugeni
Abantu bakunze gusokesha imisatsi ku munsi w’ubukwe bitewe nuko bifuza ariko abenshi iyo bafite inweri cyangwa ibisuko niyo zaba ari nshya bahita bazikuraho bagasokoza imisatsi yabo ariko burya ushobora gusokoza inweri zawe neza ukaba uri umugeni usa neza.


text:
“Buri munyarwanda afite ubutwari ariko bushobora gupfukiranwa n’umutima mubi†– Minisitiri Musoni Protais
Minisitiri Musoni Protais ushinzwe imirimo y’inama y’abaminisitiri avuga ko muri kamere y’Abanyarwanda habamo ubutwari. Gusa  ngo ubwo butwari bushobora kutagaragara bitewe n’uko bwapfukiranwe n’umutima mubi.
Yabivuze tariki 01/02/2013 mu kagari ka Rwimishinya mu murenge wa Rukara wo mu karere ka Kayonza, ahizihirijwe umunsi mukuru w’intwari ku rwego rw’intara y’uburasirazuba. Minisitiri Musoni yasabye abaturage ba Rwimishinya n’Abanyarwanda muri rusange kwirinda urwango n’ingeso mbi, kuko bipfukirana ubutwari basanganywe.
Yagize ati “Intwari n’ubutwari biturimo, buri wese afite ubutwari muri we. Utekereje neza ugatekereza inyungu rusange, ubutwari butangira gusohoka. [Ubutwari] buturimo ariko bushobora kuzirikwa n’umutima mubi ntugire urukundo rw’abandi (…) umutima wawe wuzuye urwango, ntabwo waharanira inyungu z’abandi ngo byaba ngombwa unapfeâ€
Abaturage ba Rwimishinya n’Abanyarwanda muri rusange basabwe kugaragariza ubutwari bwa bo mu gukora cyane kugira ngo bagere ku iterambere. Ibyo minisitiri Musoni yabihuje n’insanganyamatsiko y’umunsi w’intwari muri uyu mwaka ivuga ko ubutwari ari ishingiro ry’agaciro n’iterambere.
Yavuze ko Abanyarwanda bubakiye ku butwari bw’Intwari z’u Rwanda barushaho kwihesha agaciro kandi bakagera ku iterambere rirambye.
Abaturage b’i Rwimishinya bavuze ko bishimira ibikorwa by’Intwari z’u Rwanda kuko aho zavanye abanyarwanda hari hakomeye nk’uko umukecuru witwa Gaudence Mukarushema yabidutangarije. Uwo mukecuru w’imyaka ikabakaba 80 ugereranyije avuga ko yagiye ahohoterwa kenshi mbere ya Jenoside azira gusa na Perezida wa Repubulika Paul Kagame nk’uko we abyivugira.
Yagize ati “Intwari zagize neza rwose zadukuye ahaga. Nigeze gukubitwa muri Ngenda bamena ijisho bambwira ngo ndi mushiki wa Kagame, ngo ndi agakotanyi kagenda imitsindo y’Inkotanyi, ariko Intwari z’u Rwanda zaradutabayeâ€
Uwo mukecuru avuga ko iyo umunsi w’intwari ugeze yibuka akarengane yigeze kubamo, ariko Inkotanyi zikakamuvanamo kuko zamugaruriye mu cyahoze ari Gikongoro ubwo yari ahunze zimubwira ko zizanye amahoro mu Rwanda.
Mu kwizihiza umunsi w’Intwari minisitiri Musoni n’umunyamabanga wa leta muri minisiteri y’ibikorwa remezo ushinzwe gutwara abantu n’ibintu, Dr. Alexis Nzahabwanimana, bifatanyije n’abaturage b’akagari ka Rwimishinya mu murenge wa Rukara wo mu karere ka Kayonza n’ab’akagari ka Gakenke ko mu murenge wa Kiramuruzi mu karere ka Kagatsibo, mu muganda wo gukora ikiraro gihuza utwo tugari twombi.
Yasabye abo baturage kurushaho kurangwa n’umurava muri byose bakazanagera ku bindi bikorwa byinshi nyuma yo kuzuza icyo kiraro.


text:
ku nshuro ya 4 igiterane “Ndatuma nde ” kije guha no kugarura agakiza mu bantu
Yanditswe na Ntirushwa Anaclet August 8, 2017
Itorero rya “Eglise Presbyterienne au Rwanda (EPR)” ritegura igiterane kimara icyumweru bise “Ndatuma nde?” riravuga ko uyu mwaka kizanye umwihariko wo guha agakiza no kukagarura mu bakakiriye baba baracitse intege. […]
Itorero rya “Eglise Presbyterienne au Rwanda (EPR)” ritegura igiterane kimara icyumweru bise “Ndatuma nde?” riravuga ko uyu mwaka kizanye umwihariko wo guha agakiza no kukagarura mu bakakiriye baba baracitse intege.
Ndatuma nde ni igiterane ngaruka mwaka gitegurwa n’itorero rya EPR,uyu mwaka kiba kigiye kuba ku nshuro ya kane,kizabera i Rubavu kikazagaragaramo abavugabutumwa bo mu Rwanda n’ahandi ku isi.
Perezida wa EPR mu Rwanda Rev. Dr. Pascal Bataringaya (uhagaze)
Kuri uyu wa 07 Kanama 2017,mu kiganiro n’Itangazamakuru,umuyobozi w’itorero EPR Rev Dr. Pascal Bataringaya yavuze ko uyu mwaka “Ndatuma nde” igamije gusiga abantu bakiriye Yesu nk’umwami n’umukiza ndetse n’abasanzwe barakiriye agakiza bacitse intege bagasubizwamo imbaraga.
Agira ati : “Ndatuma nde? Yashyizweho mu rwego rw’itorero hagamijwe kuvuga ubutumwa kugirango abatarakira agakiza bakakire, ariko na none n’abamaze kwakira agakiza baba barasubiye inyuma na bo barongera bagasubira mu bihe byiza.”
yakomeje avuga ko kandi aba ari umwanya wo guterana inkunga no kurebera hamwe ibibazo biri mu Ivugabutumwa hagamijwe ku bishakira ibisubizo.
Ati”Ni umwanya kandi wo guterana inkunga mu buryo bw’ivugabutumwa no gufatanya gushaka ibisubizo by’ibibazo byugarije umuryango nyarwanda nyuma ya Jenoside yakorewe abatutsi.”
Yakomeje avuga ko iki giterane gihuriramo n’ibyiciro bitandukanye: abana, urubyiruko, abagore, abagabo n’abakuze, aho bose bahabwa amahugurwa muri ibi byiciro bafashwa kuba abakirisito bateye imbere kandi bijyanye n’ijambo ry’Imana mu buryo bw’umubiri n’umwuka.
Rev. Musabyimana Bienvenu ufite ibikorwa byose by’iki giterane mu nshingano yavuze ko Ndatuma nde y;umwaka ushize yatanze umusaruro ugaragara kuko cyatumye benshi bakira agakiza abandi bagahembuka bakagaruka mu gakiza .
yagize ati” “Umusaruro warabonetse abantu benshi baravuguruwe bagaruka mu bihe byiza, abandi barenga 1200 bakira agakiza, si ibyo gusa kuko abantu batandukanye mu byiciro byinshi barimo urubyiruko ruturutse hirya no hino ku isi rwarahuguwe kandi tugenda tubona umusaruro uva muri za Presbytery zigize itorero rya EPR, aho hagiye hagaragara ubuhamya bwa benshi.”
Rev. Bienvenu MUSABYIMANA ushinzwe gutegura igierane Ndatuma nde
Igiterane Ndatuma nde ku nshuro ya 4 kizabera i Rubavu ,aho kizajya kibera kuri Sitade umuganda kizatangira tariki ya 10- 13 Kanama.
Insanganyamatsiko y’uyu mwaka ikaba ivuga ngo “Nimuguma muri Jye, amagambo yanjye akaguma muri mwe, musabe icyo mushaka muzagihabwa (Yohana 15:7).”
@ibyiringiro,Nshungu Raoul


text:
10 KANAMA 2016
HAUT-KARABAKH
Haut-Karabakh ifunga abantu umutimanama utemerera kujya mu gisirikare
Artur Avanesyan ufite imyaka makumyabiri yakatiwe gufungwa imyaka ibiri n’amezi atandatu muri gereza ya Shushi, nubwo yagaragaje ko yiteguye gukora imirimo ya gisivili isimbura iya gisirikare. Inkiko zose zo muri Haut-Karabakh zanze kubahiriza uburenganzira afite bwo kwanga kujya mu gisirikare kubera umutimanama we.
Artur ni Umuhamya wa Yehova. Asobanura impamvu yanze kujya mu gisirikare agira ati “umutimanama wanjye ntunyemerera kujya mu gisirikare. Nkunda bagenzi banjye kandi sinshaka gufata intwaro, cyangwa ngo ngire uwo ngirira nabi. Ibyo ntibishatse kuvuga ko ntashaka gukora imirimo ifitiye igihugu akamaro. Nifuza gukora imirimo ya gisivili isimbura iya gisirikare, ariko ntibabinyemereye.”
Yashakishije uko yakora imirimo ya gisivili isimbura iya gisirikare ariko biranga
Ku itariki ya 29 Mutarama 2014, Artur yarahamagawe ngo ajye kwiyandikisha ku biro bya gisirikare biri mu mugi wa Askeran, muri Haut-Karabakh. Bukeye bwaho yanditse ibaruwa asobanura ko umutimanama we utamwemerera kujya mu gisirikare kandi agaragaza ko yiteguye gukora imirimo ya gisivili isimbura iya gisirikare. Nanone kubera ko yari azi ko muri Haut-Karabakh hatari iyo gahunda y’imirimo ya gisivili, yashatse umwavoka wo kubimufashamo.
Umwavoka wa Artur yavuganye n’abayobozi bo muri Arumeniya n’abo muri Haut-Karabakh, kandi rwose wabonaga bazemerera Artur gukorera iyo mirimo muri Arumeniya, cyane cyane ko yari afite pasiporo yaho. Ibyo byatumye Artur yimukira muri Arumeniya. Ku itariki ya 13 Gashyantare 2014, yandikiye ibiro bya gisirikare byo muri Masis, muri Arumeniya, asaba gukora imirimo ya gisivili isimbura iya gisirikare.
Ibiro bishinzwe gutanga imirimo ya gisivili byo muri Arumeniya ntibyigeze bihamagara Artur. Icyakora, ku itariki ya 14 Nyakanga 2014, ibiro by’abapolisi byo mu mugi wa Yerevan, muri Arumeniya, byamutumyeho asanga abapolisi bo muri Haut-Karabakh baramutegereje. Bahise bamufata bamuvana mu mugi wa Yerevan bamujyana mu mugi wa Askeran, muri Haut-Karabakh, bamutwara ataburanye, badafite uburenganzira butangwa n’urukiko, birengagije n’andi mategeko agomba gukurikizwa.
Gufungwa no gucibwa urubanza
Ku itariki ya 14 Nyakanga 2014, Artur wari ufite imyaka 18 yaraye muri gereza ku ncuro ya mbere. Bukeye bwaho yitaba Urukiko rwa Mbere rw’Iremezo, amenya ko rwari rwarasohoye impapuro zo kumufata kandi ko rwari rwaremeje ko agomba gufungwa by’agateganyo. Urwo rukiko rwashimangiye ibyo rwari rwaravuze maze rutegeka ko Artur afungirwa muri gereza ya Shushi. Yagerageje kujurira uko ashoboye kose ngo adafungwa by’agateganyo, ariko biba iby’ubusa.
Ku itariki ya 30 Nzeri 2014, Umucamanza Spartak Grigoryan w’urwo Rukiko rwa Mbere rw’Iremezo yakatiye Artur igifungo cy’imyaka ibiri n’amezi atandatu amuziza ko yanze kujya mu gisirikare. * Artur yajuririye uwo mwanzuro ariko Urukiko rw’Ubujurire n’Urukiko rw’Ikirenga rwo muri Haut-Karabakh, zemeza ko afungwa. Azaguma muri gereza kugeza muri Mutarama 2017.
Ntiyigeze acika intege nubwo yahuye n’akarengane
Umwe mu bavoka ba Artur witwa Shane Brady yaravuze ati “Artur yarafashwe, arafungwa, acirwa urubanza kandi ahamywa icyaha kubera ko akomeye ku myizerere ye. Nubwo yafunzwe arengana, n’ubu yiyemeje gukomeza kuyoborwa n’umutimanama we.” Brady yavuze ko ubu abayobozi ba gereza bemerera Artur gutunga Bibiliya n’ibitabo by’imfashanyigisho zayo, kandi bemerera n’abagize umuryango we kumusura.
Artur yagejeje ikirego cye mu Rukiko rw’u Burayi Ruharanira Uburenganzira bw’Ikiremwamuntu kuko inkiko zose zo mu gihugu cye nta cyo zamumariye. Yizeye ko urwo rukiko ruzamurenganura, nubwo ruzasuzuma ikirego amaze amezi runaka afunguwe, kuko rwagiye rugaragaza ko rushyigikira uburenganzira bw’abantu umutimanama utemerera kujya mu gisirikare. Mu rubanza Bayatyan yaburanagamo na leta ya Arumeniya, Urugereko Rukuru rw’Urukiko rw’u Burayi Ruharanira Uburenganzira bw’Ikiremwamuntu rwemeje ko umuntu afite uburenganzira bwo kuvuga icyo atekereza, kuyoborwa n’umutimanama no kujya mu idini ashaka, ibyo bikaba bigaragaza ko afite uburenganzira bwo kutajya mu gisirikare. Ibyo binashimangirwa n’indi myanzuro yafashwe n’urwo rukiko. *
Imyanzuro y’urwo rukiko yatumye uburenganzira bw’abantu bayoborwa n’umutimanama burushaho kubahirizwa ndetse no mu gihe hari umutekano muke n’intambara. Urugero, muri Kamena 2015 urukiko rukuru ryo muri Ukraine rwashimangiye ko mu gihe abandi bantu basabwe kujya mu gisirikare, abayoborwa n’umutimanama bo bafite uburenganzira bwo gukora imirimo ya gisivili isimbura iya gisirikare.
Ese uburenganzira bw’abantu umutimanama utemerera kujya mu gisirikare bo muri Haut-Karabakh buzubahirizwa?
Abahamya ba Yehova bo muri Haut-Karabakh ndetse n’abandi bo hirya no hino ku isi, bemera ko umuntu afite uburenganzira bwo kuyoborwa n’umutimanama we. None se aho kugira ngo icyo gihugu gikomeze gufunga abo bantu, kizagera ubwo kibemerera gukora imirimo ya gisivili isimbura iya gisirikare? Icyo gihugu nicyubahiriza uburenganzira bwabo, kizaba cyubahiriza amahame agenga ibihugu by’u Burayi, kandi kizaba cyubaha imyizerere y’abakiri bato, urugero nka Artur Avanesyan.
^ par. 10 Igifungo cy’imyaka 2 n’amezi 6, cyatangiye ku itariki ya 14 Nyakanga 2014.
^ par. 13 Reba urubanza nomero 43965/04, Erçep yaburanaga na Turukiya, rwo ku itariki ya 22 Ugushyingo 2011; Urubanza nomero 5260/07, Feti Demirtaş yaburanaga na Turukiya, rwo ku itariki ya 17 Mutarama 2012; Urubanza nomero 14017/08, Buldu n’abandi baburanaga na Turukiya, rwo ku itariki ya 3 Kamena 2014.


text:
INKURU YA 32
Ibyago 10
ITEGEREZE aya mashusho. Buri imwe imwe irerekana kimwe mu byago icumi Yehova yateje Misiri. Ku ishusho ya mbere, turabona Aroni akubitisha Uruzi rwa Nili inkoni ye. Amaze kubigenza atyo, amazi yo mu ruzi yahindutse amaraso. Amafi yarapfuye maze uruzi rutangira kunuka.
Nyuma y’ibyo, Yehova yatumye ibikeri biva mu Ruzi rwa Nili. Byakwiriye hose, haba mu mafuru, mu maforoma y’imigati, mu mariri n’ahandi hose. Ibikeri bimaze gupfa, Abanyamisiri babirunze ibirundo binini, maze igihugu cyose gihinduka umunuko.
Nyuma y’aho Aroni yakubise inkoni hasi maze umukungugu uhinduka inda. Icyo cyago cy’inda cyari icya gatatu cyageze kuri Misiri.
Ibindi byago byakurikiyeho byageze ku Banyamisiri gusa, ntibyagera ku Bisirayeli. Icyago cya kane cyabaye icy’amarumbo y’ibibugu byinjiraga mu mazu y’Abanyamisiri bose. Icyago cya gatanu cyibasiye amatungo. Hapfuye amatungo menshi y’inka, intama n’ihene by’Abanyamisiri.
Nyuma y’ibyo, Mose na Aroni bafashe ivu maze baritumurira mu kirere. Iryo vu ryateje abantu n’amatungo ibisebe bibi cyane. Icyo kiba icyago cya gatandatu.
Hanyuma, Mose yatunze ukuboko kwe mu ijuru, maze Yehova akubitisha inkuba kandi agusha urubura. Nta rubura nk’urwo rwari rwarigeze kugwa mu Misiri.
Icyago cya munani cyari igitero kinini cy’inzige. Nta nzige nyinshi bene ako kageni zigeze ziboneka, haba mbere y’icyo gihe cyangwa nyuma y’aho. Izo nzige zariye ikintu cyose cyari cyasigaye kitangijwe na rwa rubura.
Icyago cya cyenda cyabaye icy’umwijima. Umwijima w’icuraburindi wamaze iminsi itatu utwikiriye igihugu, ariko aho Abisirayeli babaga ho hari umucyo.
Hanyuma, Imana yabwiye Abisirayeli gusiga amaraso y’umwana w’ihene cyangwa w’intama ku nkomanizo z’imiryango. Nyuma y’ibyo, umumarayika w’Imana yanyuze hejuru y’igihugu cya Misiri. Iyo yabonaga amaraso ku nzu, nta muntu n’umwe yicaga mu babaga bayirimo. Ariko mu mazu yose atariho amaraso ku nkomanizo z’umuryango, marayika w’Imana yicaga abana b’imfura bose n’uburiza bw’amatungo bwose. Icyo cyari icyago cya 10.
Nyuma y’icyo cyago cya nyuma, Farawo yasabye Abisirayeli kugenda. Ubwoko bw’Imana bwari bwiteguye kugenda, maze muri iryo joro butangira kugenda buva mu Misiri.


text:
Ese Umukristo ashobora kwivuza?
Icyo Bibiliya ibivugaho
Yego. Yesu yumvikanishije ko abigishwa be bagombye kwivuza igihe yavugaga ati “
abantu bazima si bo bakeneye umuganga, ahubwo abarwayi ni bo bamukeneye” (Matayo 9:
Ibibazo ushobora kwibaza
1. Ese nsobanukiwe uburyo ngiye kuvurwamo? Bibiliya itugira inama yo gushakisha amakuru yizewe, aho ‘
kwizera ijambo ryose rivuzwe.’
2. Ese nagombye kugisha inama abandi baganga ngo nizere ko ibyo uwa mbere yavuze ari ukuri? “
Abajyanama benshi” bashobora kukugirira akamaro, cyane cyane iyo ubuzima bwawe buri mu kaga.
3. Ese ahari ubu buryo bwo kwivuza ntibwaba buhabanye n’itegeko rya Bibiliya ryo ‘
kwirinda amaraso’?
4. Ese uburyo bwo kunsuzuma cyangwa kumvura, bwaba bufitanye isano n’ubupfumu? Bibiliya iciraho iteka ibikorwa by’ “
ubupfumu” (Abagaratiya 5:
Ese umuntu umvura akoresha ubupfumu?
Ese uburyo mvurwamo bushingiye ku myizerere ivuga ko indwara ziterwa no kubabaza imana cyangwa ko ari ibitererano?
Ese bizaba ngombwa ko ntanga amaturo, bakamvugiraho imitongero cyangwa indi mihango ijyana n’ubupfumu kugira ngo mvurwe?
5. Ese nkabya guhangayikishwa n’ubuzima bwanjye? Bibiliya itanga inama igira iti “
gushyira mu gaciro kwanyu bimenywe n’abantu bose” (Abafilipi 4:
ibintu by’ingenzi kurusha ibindi,” ni ukuvuga ibintu byo mu buryo bw’umwuka.


text:
Uko kwikunda bikabije bimunga umubano w’abashakanye
Kwikunda bikabije ( narcissisme) ni kimwe mu bintu byangiza bikomeye umubano mwiza w’abashakanye ugasanga kubana bigera ku rwego bitagishobotse cyangwa se mwanakomeza kubana mukabaho mu ntambara zidashira. Muri iyi nkuru tugiye kureba ibiranga umuntu ufite kwikunda gukabije n’uburyo byangiza umubano we n’uwo bashakanye.
Ubusanzwe kwikunda nyako ( s’aimer) ni ipfundo ry’umubano mwiza wabashakanye kuko kwikunda nyako kubamo kwigirira icyizere, ukiyitaho ndetse ukamenya ko ko niba ukeneye gukundwa ugomba gukunda n’undi. Ibyo byo iyo bikozwe neza bituma mugira urugu rwiza.
Bitandukanye rero no kwikunda gukabije kuko ho uba wireba wenyine ntushobora kwemera undi, undi nta kiza agira, ahora ashora intambara ku bandi, …
Mu nkuru dukesha afriquefemme.com, umuhanga mu by’imitekerereze Gerard Vignaux yagarutse birambuye ku myitwarire yabo bantu n’uburyo byangiza umubano w’abashakanye ;
Kutemera ibitekerezo by’undi ; Iyo umwe mu bashakanye afite kwikunda gukabije usanga atajya yemera ibitekerezo by’uwo bashakanye ndetse akenshi ntaba anabikeneye. Uzasanga ari wa muntu ukora ibintu atagishije inama uwo bashakanye kabone n’ubwo ibyo ugiye gukora byamugiraho ingaruka nziza cyangwa se mbi.
Gusubizanya umunabi ; Umuntu wikunda bikabije uzasanga igihe hari icyo abajijwe ku ikosa yakoze asubizanya umunabi ndetse ntabe yaca bugufi ngo yemere ikosa arisabire imbabazi. Bene iyo myitwarire iyo igeze mu bashakanye usanga biremerera cyane umuntu usubizanywa umunabi mu gihe wa wundi we icyo ashaka gusa ari ukugucecekesha ngo udakomeza kumushyiraho ikosa.
Kutita k’uwo mwashakanye : iyo wifitemo kwikunda bikabije usanga utajya wita k’uwo mwashakanye cyangwa se ngo umuhe umwanya mu buzima bwawe. Usanga buri gihe ushaka kwakira kandi wowe udatanga. Iyo abashakanye bose rero bashaka kwakira aho guhabwa niho usanga ingo zisenyuka. Urugero : ushobora kumva umugabo aganya ngo umugore we ntajya amwitaho ngo amubwire ko amukunda, amwubahe ariko wazagenzura ugasanga nawe ataragerageza kubikorera umugore ngo ananirwe kubimushyura ariko yabimukoreye.
Ibi ni bimwe mu biranga abantu bikunda bikabije n’uburyo byangiza umubano w’abashakanye bikaba byabaviramo gusenya. Gusa birashoboka ko umuntu uteye utya nawe yareka izo ngeso zitari nziza mu gihe we ubwe abyimenyeho. Niba ubonye ko urangwa n’imico twavuze haruguru, menya ko uri kwica umubano wawe n’uwo mwashakanye maze uhereko wikosore mukomezanye mu mahoro.
Gracieuse Uwadata


text:
Zari Hassan akomeje gushinjwa kugira uruhare mu rupfu rwa Ivan Ssemwanga n’umuryango wa Ssemwanga wahoze ari umugabo we nyuma bagatandukana akabana n’umuhanzi Diamond Platnumz.
Ibibazo byabaye ibindi kuko ubu nyirarume wa Ivan unafatwa nk’umukuru w’umuryango yamaze kwerura abwira itangazamakuru ko Zari agiye kujyanwa mu nkiko bamushinja uruhare mu rupfu rw’umuhungu wabo. Nk’uko yabisobanuye yavuze ko mu byo Ivan yazize harimo no kuba yarasigaranye urugo wenyine mu gihe Zari yari amaze kwibanira na Diamond.
Herbert Luyinda ari nawe nyirarumwe wa Ivan mu magambo ye yagize ati “Nk’umuryango ntidushidikanya ko Zari ariwe nkomoko y’ibibazo Ivan yagize bikarinda bimugeza no ku rupfu. Kuva bombi batandukana ntabwo Ivan yongeye kugira ibyishimo nk’ibyo yahoranye, umuhungu wacu yakundaga Zari cyane.
Yanamufataga neza mu buryo bwose ariko Zari mu kutanyurwa rwe yahisemo kumubababaza aramusiga yisangira icyamamare mu muziki, Diamond. Ibi rero niyo nkomoko y’urupfu rwe ntakabuza”.
Andi makuru kandi avuga ko umuryango wa Ivan ushishikajwe no gukoresha ibizami bya DNA ku bana batatu bivugwa ko Zari yabyaranye na nyakwigendera ngo bamenye muby’ukuri niba abo bana barabyawe na Ivan kuko bo bakeka ko Zari yajyaga aca inyuma umuhungu wabo binavugwa ko aribyo byabaye intandaro yo gutandukana kwabo.


text:
Ku munsi mpuzamahanga wo kurwanya ihohoterwa rikorerwa abafite ubumuga bw’uruhu (albinos), Perezida Kikwete yababajwe n’indirimbo abana baririmbye araturika ararira.
Nk’uko bitangazwa nikinyamakuru Mwananchi, mu ijambo yavugiye kuri Sitade ya Sheikh Amri Abeid, Kikwete yavuze ko uburyo abafite ubumuga bw’uruhu ( albinos) bapfa bakanahohoterwa bimuteye agahinda kandi ko ari n’igisebo ku gihugu ayoboye.
Perezida Kikwete ubwo yumvaga indirimbo yariririmbwe n’abana bafite ubumuga bw’uruhu ivuga ku ngorane abafite ubumuga bw’uruhu bahura na zo, yahise afatwa n’ikiniga ararira.
Kikwete yavuze ko ari ubujiji bukabije kuba hari abantu bazi ko ibice by’imibiri y’abafite ubumuga bw’uruhu bitanga ubukire.
Yavuze ko ubwo abana bo mu gace ka Tanga batangiraga kuririrmba indirimbo ivuga ku bibazo bahura na byo, yahise atangira kuzenga amarira mu maso akananirwa kwihangana.
Yagize ati “Aba bana baririmbye indirimbo intera agahinda cyane, amarira yanyu tuyahaye agaciro, mbijeje ko tuzakorana n’inzego zose kugira ngo ikibazo cyanyu gikemuke burundu.”
Yongeyeho ko ikibazo cyo kubonera imiti abafite ubumuga bw’uruhu kiriri kwigwaho kugira ngo abafite ubu bumuga babashe gukira iyi ndwara kandi bajye bavurwa ku buntu.
Perezida Kikwete avuga kuri gahunda ya Guverinema kuri iki kibazo yahaye umwanya Minisitiri we w’ubutegetsi bw’Igihugu Mathias Chikawe ngo agire icyo abivugaho, Chikawe abisobanura muri aya magambo
“Minisiteri tuyoboye yamaze gushyiraho akanama gashinzwe gukurikirana ikibazo cy’abafite ubumuga bw’uruhu, kagizwe n’intumwa 15, batanu baturuka mu ishyirahamwe ry’ababana n’ubumuga bw’uruhu, abandi 5 baturuka muri Guverinoma mu gihe abandi batanu baturuka mu ishyiranhamwe ry’abaganga b’uruhu.”
Aka kanama ngo kazaba gashinzwe kugira Leta ya Tanzania inama ndetse kanafashe abafite ubumuga bw’uruhu (albinos) mu bibazo bitandukanye bahura na byo.
Kuri uyu munsi, uhagarariye UNICEF muri Tanzania Zulmira Rodrigues yari yasabye Leta y’iki gihugu kuvana abafite ubumuga bw’uruhu mu bigo bihariye bakabashyira hamwe n’abandi bantu kuko ngo kuba aha bonyine ni ukubahohotera kuko ngo bibatesha agaciro.
Yagize ati “Gutandukanya abafite ubumuga bw’uruhu n’abandi bantu bakaba ahantu ha bonyine, uko ni uguhonyora uburenganzira bw’ikiremwa muntu no kubambura uburenganzira bwa bo, ni ngombwa ko bateganyirizwa ahantu heza ho gutura nk’abandi baturage”